**ZRAČNA LUKA OSIJEK d.o.o., Osijek**

**IZVJEŠĆE NEOVISNOG REVIZORA I**

**GODIŠNJI FINANCIJSKI IZVJEŠTAJI**

**31. PROSINCA 2024.**

**S A D R Ž A J**

|  |  |
| --- | --- |
|  | Stranica |
|  |  |
| Odgovornost za godišnje financijske izvještaje | 1 |
|  |  |
| Izvješće neovisnog revizora | 2 – 6 |
|  |  |
| Izvještaj o sveobuhvatnoj dobiti | 7 |
|  |  |
| Izvještaj o financijskom položaju / Bilanca  | 8 – 9  |
|  |  |
| Izvještaj o novčanim tokovima | 10 |
|  |  |
| Izvještaj o promjenama kapitala | 11 |
|  |  |
| Bilješke uz financijske izvještaje | 12 – 44 |

**ODGOVORNOST ZA GODIŠNJE FINANCIJSKE IZVJEŠTAJE**

Sukladno Zakonu o računovodstvu Republike Hrvatske, Uprava društva ZRAČNA LUKA OSIJEK d.o.o., Osijek ("Društvo") je dužna pobrinuti se da za svaku financijsku godinu budu sastavljeni godišnji financijski izvještaji u skladu s Međunarodnim standardima financijskog izvještavanja (MSFI), koji istinito i fer prikazuju financijski položaj Društva kao i njegove rezultate poslovanja, promjene kapitala i novčane tokove za navedeno razdoblje.

Nakon provedbe odgovarajućeg istraživanja, Uprava Društva opravdano očekuje da će Društvo u dogledno vrijeme raspolagati odgovarajućim resursima te stoga i dalje usvaja načelo vremenske neograničenosti poslovanja pri sastavljanju godišnjih financijskih izvještaja.

Odgovornosti Uprave pri izradi godišnjih financijskih izvještaja obuhvaćaju sljedeće:

* odabir i dosljednu primjenu odgovarajućih računovodstvenih politika,
* davanje opravdanih i razboritih prosudbi i procjena,
* postupanje u skladu s važećim računovodstvenim standardima, uz objavu i obrazloženje svih materijalno značajnih odstupanja u godišnjim financijskim izvještajima i
* sastavljanje godišnjih financijskih izvještaja pod pretpostavkom vremenske neograničenosti poslovanja, osim ako pretpostavka da će Društvo nastaviti poslovanje nije primjerena.

Uprava je odgovorna za vođenje ispravnih računovodstvenih evidencija, koje u svakom trenutku s opravdanom točnošću prikazuju financijski položaj Društva, kao i rezultate njegova poslovanja, promjene kapitala i novčane tokove. Također, Uprava je dužna pobrinuti se da godišnji financijski izvještaji budu u skladu sa Zakonom o računovodstvu. Pored toga, Uprava je odgovorna za čuvanje imovine Društva te za poduzimanje opravdanih koraka za sprječavanje i otkrivanje prijevare i drugih nepravilnosti.

Potpisao u ime Uprave

|  |
| --- |
| Tihomir Pejin |
| Direktor  |

02. lipnja 2025.

ZRAČNA LUKA OSIJEK d.o.o., Osijek

Vukovarska Ulica 67,

31207 Klisa (Grad Osijek)

Republika Hrvatska

**IZVJEŠĆE NEOVISNOG REVIZORA**

**Vlasnicima društva ZRAČNA LUKA OSIJEK d.o.o., Klisa**

**Izvješće o reviziji godišnjih financijskih izvještaja**

**Mišljenje**

Obavili smo reviziju godišnjih financijskih izvještaja društva ZRAČNA LUKA OSIJEK d.o.o., Vukovarska ulica 67, Klisa, („Društvo“), koji obuhvaćaju Izvještaj o financijskom položaju na 31. prosinca 2024. godine, Izvještaj o sveobuhvatnoj dobiti, Izvještaj o novčanim tokovima, Izvještaj o promjenama kapitala za tada završenu godinu te bilješke uz financijske izvještaje, uključujući i informacije o značajnim računovodstvenim politikama.

Prema našem mišljenju, priloženi godišnji financijski izvještaji istinito i fer prikazuju financijski položaj Društva na 31. prosinca 2024. godine, njegovu financijsku uspješnost i njegove novčane tokove za tada završenu godinu u skladu s Međunarodnim standardima financijskog izvještavanja usvojenima od strane Europske unije („MSFI“).

**Osnova za Mišljenje**

Obavili smo našu reviziju u skladu s Međunarodnim revizijskim standardima (MRevS-ima). Naše odgovornosti prema tim standardima su podrobnije opisane u našem izvješću revizora u odjeljku Odgovornosti revizora za reviziju godišnjih financijskih izvještaja. Neovisni smo od Društva u skladu s Međunarodnim kodeksom etike za profesionalne računovođe, uključujući Međunarodne standarde neovisnosti koji je izdao Odbor za međunarodne standarde etike za računovođe (IESBA) (IESBA Kodeks) kao i u skladu s etičkim zahtjevima koji su relevantni za našu reviziju financijskih izvještaja u Republici Hrvatskoj i ispunili smo naše ostale etičke odgovornosti u skladu s tim zahtjevima i IESBA Kodeksom. Vjerujemo da su revizijski dokazi koje smo dobili dostatni i primjereni da osiguraju osnovu za naše mišljenje.

**Ostala pitanja**

Reviziju godišnjih financijskih izvještaja Društva za godinu koja je završila 31. prosinca 2023. godine obavilo je revizorsko društvo Grant Thornton revizija d.o.o., Zagreb koje je u svom Izvješću neovisnog revizora od dana 30. travnja 2024. godine iskazalo nemodificirano mišljenje o tim godišnjim financijskim izvještajima.

**Značajna neizvjesnost u vezi s vremenski neograničenim poslovanjem**

Skrećemo pozornost na bilješku 14. u kojoj je objavljeno da je Društvo u 2024. godini iskazalo ukupne poslovne prihode u iznosu od 3.814.391 eura od čega se 2.202.430 eura odnosi na subvencije države, odnosno 58% ukupnih prihoda od poslovanja (2023: 60%). Te okolnosti ukazuju na postojanje značajne neizvjesnosti, koja stvara značajnu sumnju u sposobnost Društva da nastavi s vremenski neograničenim poslovanjem Naše mišljenje nije modificirano u vezi s tim pitanjem.

**IZVJEŠĆE NEOVISNOG REVIZORA (nastavak)**

**Izvješće o reviziji godišnjih financijskih izvještaja (nastavak)**

**Ključna revizijska pitanja**

Ključna revizijska pitanja su ona pitanja koja su bila, po našoj profesionalnoj prosudbi, od najveće važnosti za našu reviziju godišnjih financijskih izvještaja tekućeg razdoblja. Tim pitanjima smo se bavili u kontekstu naše revizije godišnjih financijskih izvještaja kao cjeline i pri formiranju našeg mišljenja o njima, i mi ne dajemo zasebno mišljenje o tim pitanjima.

Utvrdili smo da je niže navedeno pitanje ključno revizijsko pitanje koje treba objaviti u našem Izvješću neovisnog revizora.

|  |  |
| --- | --- |
| **Ključno revizijsko pitanje** | **Kako smo adresirali ključno revizijsko pitanje** |
| Društvo je na dan izvještajnog razdoblja u Izvještaju o financijskom položaju iskazalo vrijednost nekretnina, postrojenja i opreme u iznosu od 13.758 tisuća eura (2023.: 12.958 tisuća eura). Na dan 31. prosinca 2024. godine knjigovodstvena vrijednost dugotrajne materijalne imovine predstavlja približno 94 % ukupne imovine Društva. Navedenu imovinu Društvo vrednuje po trošku umanjenom za akumuliranu amortizaciju i moguća umanjenja od gubitka vrijednosti sukladno zahtjevima Međunarodnog računovodstvenog standarda 36 „Nekretnine, postrojenja i oprema“.Uprava svake godine za imovinu koja se amortizira procjenjuje postoje li okolnosti zbog kojih bi se procijenjeni korisni vijek uporabe nekretnina trebao mijenjati u odnosu na prethodno utvrđeni, a za imovinu koja se ne amortizira procjenjuje postoje li naznake umanjenja vrijednosti te imovine.Postoji rizik da se amortizacija za nekretnine, postrojenja i opremu neprimjereno obračunava i/ili da se nekretnine, postrojenja i opremu iskazuju u vrijednosti koja je veća od cijene za koju se ta imovina može prodati što može imati za posljedicu značajno pogrešno prikazivanje nekretnina, postrojenja i opreme te bruto dobiti.Odredili smo ovo područje kao ključno revizijsko pitanje zbog značajnosti iznosa nekretnina, postrojenja i opreme u odnosu na ukupnu imovinu Društva.  | Naše revizorske procedure vezane za ova područja, između ostalog, uključivale su:* stjecanje razumijevanja računovodstvenih politika i procesa Društva u svezi mjerenja nekretnina, postrojenja i opreme;
* ispitivanje dizajna i implementacije internih kontrola koje je uspostavilo Društvo u svezi identifikacije naznaka umanjenja vrijednosti;
* usporedba s internim i vanjskim informacijama i analiza stavaka imovine u slučaju identificiranja naznaka umanjenja vrijednosti;
* test matematičke točnosti obračuna amortizacije te računovodstvenog evidentiranja obračunate amortizacije;
* provjeru usklađenosti analitičkog pregleda imovine s podatcima iz glavne knjige te analizu uzorka i usporedbu s podatcima u knjigovodstvenim evidencijama i
* procjenjivanje točnosti i potpunosti prezentacije te adekvatnosti objava u godišnjih financijskim izvještajima vezanim uz nekretnine, postrojenja i opremu.
 |

**IZVJEŠĆE NEOVISNOG REVIZORA (nastavak)**

**Izvješće o reviziji godišnjih financijskih izvještaja (nastavak)**

**Ostale informacije**

Uprava je odgovorna za ostale informacije. Ostale informacije uključuju Izvješće poslovodstva uključeno u Godišnje izvješće, ali ne uključuju godišnje financijske izvještaje i naše izvješće revizora o njima.

Naše mišljenje o godišnjim financijskim izvještajima ne obuhvaća ostale informacije.

U vezi s našom revizijom godišnjih financijskih izvještaja, naša je odgovornost pročitati ostale informacije i, u provođenju toga, razmotriti jesu li ostale informacije značajno proturječne godišnjim financijskim izvještajima ili našim saznanjima stečenim u reviziji ili se drugačije čini da su značajno pogrešno prikazane.

U pogledu Izvješća poslovodstva, obavili smo i postupke propisane Zakonom o računovodstvu. Ti postupci uključuju provjeru je li Izvješće poslovodstva sastavljeno u skladu s člankom 24. Zakona o računovodstvu.

Temeljeno na obavljenim postupcima, u mjeri u kojoj smo u mogućnosti to procijeniti, izvještavamo da:

1. su informacije u priloženom Izvješću poslovodstva usklađene, u svim značajnim odrednicama, s priloženim godišnjim financijskim izvještajima; te

2. je priloženo Izvješće poslovodstva sastavljeno u skladu sa člankom 21. Zakona o računovodstvu.

Na temelju poznavanja i razumijevanja poslovanja Društva i njegova okruženja stečenog u okviru revizije godišnjih financijskih izvještaja, dužni smo izvijestiti ako smo ustanovili da postoje značajni pogrešni prikazi u priloženom Izvješću poslovodstva. U tom smislu nemamo što izvijestiti.

**Odgovornosti Uprave i onih koji su zaduženi za upravljanje za godišnje financijske izvještaje**

Uprava je odgovorna za sastavljanje godišnjih financijskih izvještaja koji istinito i fer prikazuju u skladu s MSFI i za one interne kontrole za koje uprava odredi da su potrebne za omogućavanje sastavljanja godišnjih financijskih izvještaja koji su bez značajnog pogrešnog prikaza uslijed prijevare ili pogreške.

U sastavljanju godišnjih financijskih izvještaja, uprava je odgovorna za procjenjivanje sposobnosti Društva da nastavi s vremenski neograničenim poslovanjem, objavljivanje, ako je primjenjivo, pitanja povezanih s vremenski neograničenim poslovanjem i korištenjem računovodstvene osnove utemeljene na vremenskoj neograničenosti poslovanja, osim ako uprava ili namjerava likvidirati Društvo ili prekinuti poslovanje ili nema realne alternative nego da to učini.

Oni koji su zaduženi za upravljanje su odgovorni za nadziranje procesa financijskog izvještavanja kojeg je ustanovilo Društvo.

**IZVJEŠĆE NEOVISNOG REVIZORA (nastavak)**

**Izvješće o reviziji godišnjih financijskih izvještaja (nastavak)**

**Revizorove odgovornosti za reviziju godišnjih financijskih izvještaja**

Naši ciljevi su steći razumno uvjerenje o tome jesu li godišnji financijski izvještaji kao cjelina bez značajnog pogrešnog prikaza uslijed prijevare ili pogreške i izdati izvješće revizora koje uključuje naše mišljenje.

Razumno uvjerenje je visoka razina uvjerenja, ali nije garancija da će revizija obavljena u skladu s MRevS-ima uvijek otkriti značajno pogrešno prikazivanje kada ono postoji. Pogrešni prikazi mogu nastati uslijed prijevare ili pogreške i smatraju se značajni ako se razumno može očekivati da, pojedinačno ili u zbroju, utječu na ekonomske odluke korisnika donijete na osnovi tih godišnjih financijskih izvještaja.

Kao sastavni dio revizije u skladu s MRevS-ima, stvaramo profesionalne prosudbe i održavamo

profesionalni skepticizam tijekom revizije. Mi također:

* prepoznajemo i procjenjujemo rizike značajnog pogrešnog prikaza godišnjih financijskih izvještaja, zbog prijevare ili pogreške, oblikujemo i obavljamo revizijske postupke kao reakciju na te rizike i pribavljamo revizijske dokaze koji su dostatni i primjereni da osiguraju osnovu za naše mišljenje. Rizik neotkrivanja značajnog pogrešnog prikaza nastalog uslijed prijevare je veći od rizika nastalog uslijed pogreške, jer prijevara može uključiti tajne sporazume, krivotvorenje, namjerne propuste, lažna predstavljanja ili zaobilaženje internih kontrola.
* stječemo razumijevanje internih kontrola relevantnih za reviziju kako bismo oblikovali revizijske postupke koji su primjereni u danim okolnostima, ali ne i za svrhu izražavanja mišljenja o učinkovitosti internih kontrola Društva.
* ocjenjujemo primjerenost korištenih računovodstvenih politika i razumnost računovodstvenih procjena i povezanih objava koje je stvorila uprava.
* zaključujemo o primjerenosti korištene računovodstvene osnove utemeljene na vremenskoj neograničenosti poslovanja koju koristi uprava i, temeljeno na pribavljenim revizijskim dokazima, zaključujemo o tome postoji li značajna neizvjesnost u vezi s događajima ili okolnostima koji mogu stvarati značajnu sumnju u sposobnost Društva da nastavi s vremenski neograničenim poslovanjem. Ako zaključimo da postoji značajna neizvjesnost, od nas se zahtijeva da skrenemo pozornost u našem izvješću revizora na povezane objave u godišnjim financijskim izvještajima ili, ako takve objave nisu odgovarajuće, da modificiramo naše mišljenje. Naši zaključci se temelje na revizijskim dokazima pribavljenim sve do datuma našeg izvješća revizora. Međutim, budući događaji ili uvjeti mogu uzrokovati da Društvo prekine s vremenski neograničenim poslovanjem.
* ocjenjujemo cjelokupnu prezentaciju, strukturu i sadržaj godišnjih financijskih izvještaja, uključujući i objave, kao i odražavaju li godišnji financijski izvještaji transakcije i događaje na kojima su zasnovani na način kojim se postiže fer prezentacija.

**IZVJEŠĆE NEOVISNOG REVIZORA (nastavak)**

**Izvješće o reviziji godišnjih financijskih izvještaja (nastavak)**

**Revizorove odgovornosti za reviziju godišnjih financijskih izvještaja (nastavak)**

Mi komuniciramo s onima koji su zaduženi za upravljanje u vezi s, između ostalih pitanja, planiranim djelokrugom i vremenskim rasporedom revizije i važnim revizijskim nalazima, uključujući i u vezi sa značajnim nedostacima u internim kontrolama koji su otkriveni tijekom naše revizije.

Mi također dajemo izjavu onima koji su zaduženi za upravljanje da smo postupili u skladu s relevantnim etičkim zahtjevima u vezi s neovisnošću i da ćemo komunicirati s njima o svim odnosima i drugim pitanjima za koja se može razumno smatrati da utječu na našu neovisnost, kao i, gdje je primjenjivo, o radnjama poduzetim kako bi se uklonile prijetnje neovisnosti, te povezanim zaštitama.

Između pitanja o kojima se komunicira s onima koji su zaduženi za upravljanje, mi određujemo ona pitanja koja su od najveće važnosti u reviziji godišnjih financijskih izvještaja tekućeg razdoblja i stoga su ključna revizijska pitanja. Mi opisujemo ta pitanja u našem izvješću revizora, osim ako zakon ili regulativa sprječava javno objavljivanje pitanja ili kada odlučimo, u iznimno rijetkim okolnostima, da pitanje ne treba priopćiti u našem izvješću revizora jer se razumno može očekivati da bi negativne posljedice priopćavanja nadmašile dobrobiti javnog interesa od takvog priopćavanja.

**Izvješće o ostalim zakonskim i regulatornim zahtjevima**

Na dan 26. lipnja 2024. imenovala nas je Glavna skupština Društva da obavimo reviziju godišnjih financijskih izvještaja Društva za 2024. godinu.

Naše revizijsko mišljenje dosljedno je s dodatnim izvješćem za revizijski odbor Društva sastavljenim sukladno odredbama iz članka 11. Uredbe (EU) br. 537/2014.

Tijekom razdoblja između početnog datuma revidiranih godišnjih financijskih izvještaja Društva za 2024. godinu i datuma ovog Izvješća nismo Društvu i njegovim društvima koja su pod njegovom kontrolom pružili zabranjene nerevizorske usluge i nismo u poslovnoj godini prije prethodno navedenog razdoblja pružali usluge osmišljavanja i implementacije postupaka internih kontrola ili upravljanja rizicima povezanih s pripremom i/ili kontrolom financijskih informacija ili osmišljavanja i implementacije tehnoloških sustava za financijske informacije, te smo u obavljanju revizije sačuvali neovisnost u odnosu na Društvo.

U Zagrebu, 28. svibnja 2025. godine

Moore Audit Croatia d.o.o.

Trg Johna Fitzgeralda Kennedyja 6B

10 000 Zagreb

|  |  |  |
| --- | --- | --- |
|  |  |  |
| Marko Dvorski, predsjednik Uprave |  | Marko Dvorski, ovlašteni revizor |

|  |  |  |  |  |  |
| --- | --- | --- | --- | --- | --- |
| ***(u eurima)*** | **Bilješka** |  | **2024.** |  | **2023.** |
|  |  |  |  |  |  |
| **POSLOVNI PRIHODI** | 14. |  |  |  |  |
| Prihodi od prodaje  | 14.1. |  | 1.297.798 |  | 1.087.060 |
| Ostali poslovni prihodi  | 14.2. |  | 2.516.593 |  | 1.876.837 |
| **Ukupno poslovni prihodi** |  |  | **3.814.391** |  | **2.963.897** |
|  |  |  |  |  |  |
| **POSLOVNI RASHODI** | 16. |  |  |  |  |
| Materijalni troškovi | 16.1. |  | (1.512.564) |  | (2.032.807) |
| Troškovi osoblja | 16.2. |  | (1.117.044) |  | (838.818) |
| Amortizacija  | 16.3. |  | (372.131) |  | (366.921) |
| Ostali troškovi | 16.4. |  | (292.258) |  | (249.909) |
| Rezerviranja |  |  | (85.140) |  | (65.430) |
| Ostali poslovni rashodi | 16.5. |  | (7.268) |  | (37.011) |
| **Ukupno poslovni rashodi** |  |  | **(3.386.405)** |  | **(3.590.896)** |
|  |  |  |  |  |  |
| **DOBIT/(GUBITAK) IZ REDOVNOG POSLOVANJA** |  |  | **427.986** |  | **(626.999)** |
|  |  |  |  |  |  |
| **Financijski prihodi**  |  |  | **137** |   | **36** |
| **Financijski rashodi** |  |  | **(90.716)** |  | **(92.376)** |
|  |  |  |  |  |  |
| **NETO FINANCIJSKI RASHODI** | 15., 17. |  | **(90.579)** |  | **(92.340)** |
|  |  |  |  |  |  |
| **Dobit/(gubitak) prije oporezivanja** |  |  | **337.407** |  | **(719.339)** |
| Porez na dobit | 18. |  | - |  | - |
|  |  |  |  |  |  |
| **Ukupni prihod** |  |  | **3.814.528** |  | **2.963.933** |
| **Ukupni rashod** |  |  | **(3.477.121)** |  | **(3.683.272)** |
|  |  |  |  |  |  |
| **DOBIT/(GUBITAK) TEKUĆE GODINE** | 19. |  | **337.407** |  | **(719.339)** |
| **Ostala sveobuhvatna dobit** |  |  | **-** |  | **-** |
| **UKUPNO SVEOBUHVATNA DOBIT/(GUBITAK)** |  |  | **337.407** |  | **(719.339)** |

|  |  |  |  |  |  |
| --- | --- | --- | --- | --- | --- |
| ***(u eurima)*** | **Bilješka** |  | **31.12.2024.** |  | **31.12.2023.** |
|  |  |  |  |  |  |
| **AKTIVA**  |  |  |  |  |  |
|  |  |  |  |  |  |
| **DUGOTRAJNA IMOVINA** |  |  |  |  |  |
| Nematerijalna imovina | 4. |  | 161.967 |  | 213.753 |
| Materijalna imovina | 4. |  | 13.757.819 |  | 12.957.889 |
| Dugotrajna financijska imovina | 5. |  | 14.091 |  | 14.091 |
|  |  |  |  |  |  |
| **UKUPNO DUGOTRAJNA IMOVINA** |  |  | **13.933.877** |  | **13.185.733** |
|  |  |  |  |  |  |
| **KRATKOTRAJNA IMOVINA** |  |  |  |  |  |
| Zalihe | 6.1. |  | 33.484 |  | 25.756 |
| Potraživanja od kupaca  | 6.2. |  | 257.518 |  | 189.519 |
| Potraživanja od države | 6.2. |  | 47.020 |  | 37.093 |
| Ostala potraživanja | 6.2. |  | 10.197 |  | 6.270 |
| Novac u banci i blagajni | 6.3. |  | 359.543 |  | 50.904 |
|  |  |  |  |  |  |
| **UKUPNO KRATKOTRAJNA IMOVINA** | 6. |  | **707.762** |  | **309.542** |
|  |  |  |  |  |  |
| **PLAĆENI TROŠKOVI BUDUĆEG RAZDOBLJA I OBRAČUNATI PRIHODI** |  7.  |  | **26.109** |  | **104.845** |
|  |  |  |  |  |  |
| **UKUPNA AKTIVA** |  |  | **14.667.748** |  | **13.600.120** |
|  |  |  |  |  |  |

|  |  |  |  |  |  |
| --- | --- | --- | --- | --- | --- |
| ***(u eurima)*** | **Bilješka** |  | **31.12.2024.** |  | **31.12.2023.** |
|  |  |  |  |  |  |
| **PASIVA** |  |  |  |  |  |
|  |  |  |  |  |  |
| **KAPITAL** |  |  |  |  |  |
| Upisani kapital |  |  | 3.478.000 |  | 3.478.000 |
| Preneseni gubitak |  |  | (2.665.183) |  | (1.945.845) |
| Dobit/(Gubitak) tekuće godine |  |  | 337.407 |  | (719.339) |
|  |  |  |  |  |  |
| **UKUPNO KAPITAL** | 8. |  | **1.150.224** |  | **812.816** |
|  |  |  |  |  |  |
| **REZERVIRANJA** | 10. |  | **21.650** |  | **22.103** |
|  |  |  |  |  |  |
| **DUGOROČNE OBVEZE** |  |  |  |  |  |
| Ostale dugoročne obveze |  |  | 11.668 |  | 23.336 |
| Obveze prema bankama i financijskim institucijama |  |  | 2.710.718 |  | 2.936.318 |
|  |  |  |  |  |  |
| **UKUPNO DUGOROČNE OBVEZE** | 9. |  | **2.722.386** |  | **2.959.654** |
|  |  |  |  |  |  |
| **KRATKOROČNE OBVEZE** |  |  |  |  |  |
| Obveze prema bankama i financijskim institucijama | 11.1. |  | 244.296 |  | 38.792 |
| Obveze za primljene predujmove  |  |  | 11.749 |  | 8.623 |
| Obveze prema dobavljačima  | 11.2. |  | 133.656 |  | 129.119 |
| Obveze prema zaposlenicima | 11.3. |  | 76.820 |  | 52.082 |
| Obveze za poreze i doprinose | 11.4. |  | 36.734 |  | 28.200 |
| Ostale obveze | 11.5. |  | 170.438 |  | 161.034 |
|  |  |  |  |  |  |
| **UKUPNO KRATKOROČNE OBVEZE** | 11. |  | **673.693** |  | **417.850** |
|  |  |  |  |  |  |
| **ODGOĐENO PLAĆANJE TROŠKOVA I PRIHOD BUDUĆEGA RAZDOBLJA** | 12. |  | **10.099.795** |  | **9.387.697** |
|  |  |  |  |  |  |
| **UKUPNA PASIVA** |  |  | **14.667.748** |  | **13.600.120** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ***(u eurima)*** |  | **Upisani kapital** |  | **Preneseni gubitak** |  | **Dobit/(Gubitak) tekuće godine** |  | **UKUPNO** |
|  |  |  |  |  |  |  |  |  |
| **Za godinu koja je završila 31. siječanj 2023. godine** |
| **Stanje 01. siječnja 2023. godine** |  | 3.478.399 |  | (1.589.864) |  | (356.380) |  | 1.532.155 |
| Raspored dobiti/(gubitka) |  | - |  | (356.380) |  | 356.380 |  | - |
| Usklađenje temeljnog kapitala |  | (399) |  | 399 |  | - |  | - |
| Gubitak tekuće godine |  | - |  | - |  | (719.339) |  | (719.339) |
| **Stanje 31. prosinca 2023. godine** |  | **3.478.000** |  | **(1.945.845)** |  | **(719.339)** |  | **812.816** |
|  |  |  |  |  |  |  |  |  |
|  |  |  |  |  |  |  |  |  |
| **Za godinu koja je završila 31. siječanj 2024. godine** |
| **Stanje 01. siječnja 2024. godine** |  | 3.478.000 |  | (1.945.845) |  | (719.339) |  | 812.816 |
| Raspored dobiti/(gubitka) |  | -  |  | (719.339) |  | 719.339 |  | - |
| Usklađenje temeljnog kapitala |  | - |  | - |  | - |  | - |
| Dobit tekuće godine |  | - |  | - |  | 337.407 |  | 337.407 |
| **Stanje 31. prosinca 2024. godine** |  | **3.478.000** |  | **(2.665.184)** |  | **337.407** |  | **1.150.223** |

|  |  |  |  |  |  |  |
| --- | --- | --- | --- | --- | --- | --- |
| ***(u eurima)***  |  | **Bilješka** |  | **2024.** |  | **2023.** |
|  |  |  |  |  |  |  |
| **NOVČANI TIJEK OD POSLOVNIH AKTIVNOSTI** |  |  |  |  |  |  |
| Dobit prije poreza/(Gubitak) |  | 19. |  | **337.407** |  | **(719.339)** |
|  |  |  |  |  |  |  |
| **Obavljena usklađenja** |  |  |  | **461.978**  |  | **474.667**  |
| Amortizacija |  | 16.3. |  | 372.131  |  | 366.921  |
| Prihodi od kamata i dividendi |  |  |  | (66) |  | (29) |
| Rashodi od kamata |  |  |  | 90.365  |  | 92.110  |
| Rezerviranja |  |  |  | (452)  |  | 15.665  |
| **Povećanje ili smanjenje novčanih tokova prije promjena u radnom kapitalu** |  |  |  | **799.385** |  | **(244.672)** |
|  |  |  |  |  |  |  |
| **Promjene u radnom kapitalu** |  |  |  | **655.036**  |  | **831.048**  |
|  a) Povećanje kratkoročnih obveza |  |  |  | 750.768  |  | 880.034  |
|  b) (Povećanje) ili smanjenje kratkotrajnih potraživanja |  |  |  | 3.118 |  | (56.482) |
|  c) Smanjenje zaliha |  |  |  | 2.249  |  | 7.496  |
|  d) Ostala povećanja ili smanjenja radnog kapitala |  |  |  | (101.099) |  | - |
| **Novac iz poslovanja** |  |  |  | **1.454.421**  |  | **586.376**  |
| Novčani izdaci za kamate |  |  |  | (65.284) |  | (67.027) |
|  |  |  |  |  |  |  |
| **NETO NOVČANI TOKOVI OD POSLOVNIH AKTIVNOSTI**  |  |  |  | **1.389.137**  |  | **519.349**  |
|  |  |  |  |  |  |  |
|  |  |  |  |  |  |  |
| **NOVČANI TIJEK OD INVESTICIJSKIH AKTIVNOSTI** |  |  |  |  |  |  |
| Novčani izdaci za kupnju dugotrajne materijalne i nematerijalne imovine |  |  |  | (1.104.144) |  | (1.203.858) |
| Novčani izdaci s osnove danih zajmova |  |  |  | - |  | (4.880) |
| Novčani primici od kamata |  |  |  | 66  |  | 29  |
| Novčani primici od prodaje dugotrajne materijalne i nematerijalne imovine |  |  |  | 147  |  | 51.856  |
| **NETO SMANJENE NOVČANOG TIJEKA OD INVESTICIJSKIH AKTIVNOSTI**  |  |  |  | **(1.103.931)** |  | **(1.156.853)** |
|  |  |  |  |  |  |  |
| **NOVČANI TIJEK OD FINANCIJSKIH AKTIVNOSTI** |  |  |  |  |  |  |
| Novčani izdaci za otplatu glavnice kredita |  |  |  | (405.501) |  | (122.349) |
| Novčani izdaci za financijski najam |  |  |  | (14.284) |  | (101.738) |
| Ostali novčani izdaci od financijskih aktivnosti |  |  |  | (11.679) |  | (11.668) |
| Novčani primici od glavnice kredita, pozajmica i drugih posudbi |  |  |  | 454.897  |  | 153.235  |
| **NETO POVEĆANJE/(SMANJENJE) NOVČANOG TIJEKA OD FINANCIJSKIH AKTIVNOSTI**  |  |  |  | **23.433** |  | **(82.520)** |
|  |  |  |  |  |  |  |
| **NETO POVEĆANJE/(SMANJENJE) NOVCA I NOVČANIH EKVIVALENATA** |  |  |  | **308.639** |  | **(720.024)** |
| NOVAC NA DAN 1. SIJEČNJA |  |  |  | 50.904  |  | 770.928  |
| **NOVAC NA DAN 31. PROSINCA** |  | 6.3. |  | **359.543**  |  | **50.904**  |

**1. OPĆI PODACI**

**1.1. Pravni okvir, djelatnost i zaposlenici**

ZRAČNA LUKA OSIJEK, društvo s ograničenom odgovornošću za usluge u zračnom prometu, Klisa (Grad Osijek), Vukovarska 67, upisana je u registarski uložak Trgovačkog suda u Osijeku pod matičnim brojem subjekta (MBS) 030026579, (OIB) 48188420009. Rješenjem istog suda broj Tt-95/4802-2 od 28.05.1996. godine upisano je usklađenje općih akata i temeljnog kapitala sa Zakonom o trgovačkim društvima („Narodne novine“, br. 111/93).

Rješenjem navedenog suda broj Tt-98/1432-10 od 26.03.1999. godine u sudskom registru je provedeno preoblikovanje dioničkog društva u društvo s ograničenom odgovornošću.

Sjedište Društva nalazi se u Klisi, na adresi Vukovarska ulica 67.

**Uprava:**

Ivan Kos imenovan je dana 25. listopada 2022. godine Odlukom Skupštine Društva za člana Uprave – direktora društva Zračna luka Osijek d.o.o., na razdoblje od četiri godine. Sukladno navedenoj Odluci, ovlašten je zastupati Društvo pojedinačno i samostalno. S danom 30. travnja 2025. godine zaključuje se radni odnos s Ivanom Kosom. Sukladno tome, s danom 1. svibnja 2025. godine Tihomir Pejin imenuje se za člana Uprave – direktora društva Zračna luka Osijek d.o.o., Klisa , na razdoblje od najduže šest mjeseci, a do provedbe postupka imenovanja člana Uprave - direktora putem javnog natječaja, sukladno odredbi članka 17. Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republike Hrvatske i načinu njihova izbora (,,Narodne novine", broj 12/19).

**Nadzorni odbor u 2024. godini činili su sljedeći članovi**:

1. JERKO GLAVAŠ, predstavnik Republike Hrvatske, mandat: 13.12.2023. – 13.12.2027., predsjednik Nadzornog odbora od 18.12.2023.,
2. KREŠIMIR TRTANJ, predstavnik Grada Osijeka, mandat: 06.07.2022. – 06.07.2026., zamjenik predsjednika Nadzornog odbora od 18.12.2023.,
3. MAJA ALDUK, predstavnik Osječko-baranjske županije, mandat: 21.06.2023. – 21.06.2027., član Nadzornog odbora,
4. ZLATKO FRANJIĆ, predstavnik radnika Društva, mandat: 08.07.2024. – 08.07.2028., član Nadzornog odbora.

U 2024. godini održane su tri sjednice Nadzornog odbora Društva (22.05.2024., 03.06.2024., 11.11.2024.). Skupština Društva donijela je Odluku da se članovima Nadzornog odbora utvrđuje neto-naknada u iznosu od 100,00 eura po sudjelovanju na sjednici Nadzornog odbora. U 2024. godini članovima Nadzornog odbora isplaćene su naknade u ukupnom neto iznosu od 1.000,00 eura, što čini bruto iznos od 1.493,10 eura.

**Revizijski odbor u 2024. godini činili su sljedeći članovi**:

1. SUZANA TRETINJAK, predsjednica Revizijskog odbora do 15.07.2024., mandat od 25.08.2020. do 25.08.2024., na temelju Poslovnika o radu Revizijskog odbora Zračne luke Osijek d.o.o. od 11.11.2024. do 11.11.2028.,
2. IVAN BEGOVIĆ, zamjenik predsjednice Revizijskog odbora, mandat od 30.08.2021. do 20.01.2024. (ostavka),
3. MILENA KORDI, članica Revizijskog odbora, mandat od 25.08.2020. do 25.08.2024., na temelju Poslovnika o radu Revizijskog odbora Zračne luke Osijek d.o.o. od 11.11.2024. do 11.11.2028.,

**Revizijski odbor u 2024. godini činili su sljedeći članovi (nastavak)**:

1. DOMAGOJ KARAČIĆ, predsjednik Revizijskog odbora od 15.07.2024., mandat od 20.06.2024. do 20.06.2028.

U 2024. godini održana je jedna sjednica Revizijskog odbora Društva (15.07.2024.). Skupština Društva donijela je Odluku da se članovima Revizijskog odbora utvrđuje neto-naknada u iznosu od 50,00 eura po sudjelovanju na sjednici Revizijskog odbora.

U 2024. godini članovima Nadzornog odbora isplaćene su naknade u ukupnom neto iznosu od 150,00 eura, što čini bruto iznos od 223.97 eura.

**1. OPĆI PODACI (nastavak)**

Predmet poslovanja Društva čine sljedeće djelatnosti:

35.30 Proizv. i popr. zrakopl. i svemir. letjelica

50.20 Održavanje i popravak motornih vozila

52.72 Popravak električnih aparata za kućanstvo

55.52 Opskrbljivanje pripremljenom hranom (catering)

60.21 Ostali redoviti kopneni putnički prijevoz

60.23 Ostali kopneni cestovni prijevoz putnika

60.24 Cestovni prijevoz robe

63.12 Skladištenje robe

63.23.1 Djelatnosti u zračnim lukama

70.20 Iznajmljivanje vlastitih nekretnina

71.10 Iznajmljivanje automobila

71.21 Iznajmljivanje ostalih kopnenih prijevoznih sredstava

74.40 Promidžba (reklama i propaganda)

\* Kupnja i prodaja robe, osim oružja i streljiva, lijekova i otrova

\* Obavljanje trgovačkog posredovanja na domaćem i inozemnom tržištu

\* Pružanje usluga u nautičkom, seljačkom, zdravstvenom, kongresnom, športskom, lovnom i drugim

oblicima turizma, pružanje ostalih turističkih usluga i dr.,

\* Pripremanje hrane, usluživanje pićem i napicima, pružanje usluga

smještaja

\* Savjetovanje u vezi s poslovanjem i upravljanjem

\* Čišćenje i održavanje svih vrsta unutarnjih i vanjskih objekata

\* Zastupanje stranih tvrtki

\* Poslovi međunarodnog otpremništva

\* Međunarodni prometno agencijski poslovi

\* Međunarodni prijevoz osoba i stvari u cestovnom prometu

\* Djelatnosti putničkih agencija

\* Djelatnosti organizatora putovanja (turoperatora)

\* Poduka i stručno osposobljavanje osoba koje rade na poslovima od značaja za sigurnost zračnog prometa na aerodromu

\* Upravljanje zračnom lukom

\* Zemaljske usluge u zračnim lukama

\* Komercijalni zračni prijevoz

\* Linijski zračni prijevoz

\* Operativne usluge u zračnom prometu

\* Usluge u zračnom prometu

Osim navedenih djelatnosti, Društvo može obavljati i druge djelatnosti koje služe obavljanju djelatnosti koje čine utvrđeni predmet poslovanja Društva, ako se one u manjem opsegu ili uobičajeno obavljaju uz djelatnost koja čini utvrđeni predmet poslovanja Društva, a sukladno odredbi članka 35. stavak 2. Zakona o trgovačkim društvima.

Pretežita djelatnost prema NKD-u:

52.23 Uslužne djelatnosti u vezi sa zračnim prijevozom (NKD 2007)

Društvo ima podružnicu. Tvrtka/naziv podružnice do 24.01.2024. bila je „Putnička agencija Zračna luka Osijek“, a od 24.01.2024. glasi „Putnička agencija 45. PARALELA“. Sjedište/adresa podružnice je Klisa (Grad Osijek), Vukovarska ulica 67. Djelatnosti podružnice su:

\* Djelatnosti putničkih agencija

\* Djelatnosti organizatora putovanja (turoperatora)

U poslovanju podružnice Putnička agencija 45. PARALELA, osnivača je od 28. travnja 2021. godine do 30. travnja 2025. godine samostalno i pojedinačno zastupao Ivan Kos, kojem je s navedenim datumom zaključen radni odnos. Na temelju Odluke Skupštine Društva, s danom 1. svibnja 2025. godine, za ovlaštenu osobu za zastupanje osnivača u poslovanju navedene podružnice imenuje se Tihomir Pejin.

Prosječan broj zaposlenika za 2024. godinu iznosio je 57 radnika, za 2023. godinu iznosio je 50 radnika.

**2. OSNOVE SASTAVLJANJA FINANCIJSKIH IZVJEŠT**

**2.1. Izjava o usklađenosti i osnova prikaza**

Godišnji financijski izvještaji Društva za 2024. godinu sastavljeni su u skladu sa Zakonom o računovodstvu (NN 84/24, 145/24) i Međunarodnim standardima financijskog izvještavanja (''MSFI'') koji su usvojeni Europske unije („MSFI“).

Ovi godišnji financijski izvještaji odobreni su od strane Uprave Društva dana 28. svibnja 2025. godine za podnošenje Nadzornom odboru.

Priloženi godišnji financijski izvještaji sastavljeni su uz primjenu temeljne računovodstvene pretpostavke nastanka poslovnog događaja po kojem se učinci transakcija priznaju kada su nastali i iskazuju u financijskim izvještajima za razdoblje na koje se odnose.

Struktura i sadržaj prikazanih godišnjih financijskih izvještaja u skladu je s odredbama MRS 1.

Godišnji financijski podaci prikazani su u eurima, koji od 1. siječnja 2023. godine predstavljaju službenu i izvještajnu valutu u Republici Hrvatskoj.

Godišnji financijski izvještaji sastavljeni su na osnovi povijesnog troška, a detaljnija određenja dana su uz pojedine pozicije izvještaja. Financijski izvještaji sastavljeni su po načelu nastanka poslovnog događaja.

Društvo ima odvojene račune za djelatnost zemaljskih usluga od računa za svoje druge djelatnosti iz stavka 1. članka 7. Pravilnika o pružanju zemaljskih usluga (NN/15).

**2. OSNOVE SASTAVLJANJA FINANCIJSKIH IZVJEŠTAJA (nastavak)**

**2.1. Izjava o usklađenosti i osnova prikaza (nastavak)**

Između zemaljskih usluga i drugih djelatnosti nema značajnih financijskih tokova koji bi bili od materijalnog značaja.

**2.2. Ključne procjene i neizvjesnost procjena**

Sastavljanje godišnjih financijskih izvještaja u skladu s Međunarodnim standardima financijskog izvještavanja zahtijeva od Uprave da daje procjene i izvodi pretpostavke koje utječu na iskazane iznose imovine i obveza te objavu nepredviđene imovine i nepredviđenih obveza na datum godišnjih financijskih izvještaja, kao i na iskazane prihode i rashode tijekom izvještajnog razdoblja. Procjene se temelje na informacijama koje su bile dostupne na datum sastavljanja godišnjih financijskih izvještaja te se stvarni iznosi mogu razlikovati od procijenjenih.

Prilikom sastavljanja godišnjih financijskih izvještaja korištene su određene procjene koje utječu na iskaz imovine i obveza Društva, prihode i rashode Društva i objavljivanje potencijalnih obveza Društva.

Budući događaji i njihovi utjecaji ne mogu se predvidjeti sa sigurnošću, slijedom čega se stvarni rezultati mogu razlikovati od procijenjenih. Procjene korištene pri sastavljanju godišnjih financijskih izvještaja su podložne izmjenama nastankom novih događaja, stjecajem dodatnog iskustva, dobivanjem dodatnih informacija i spoznaja i promjenom okruženja u kojima Društvo posluje.

Ključne procjene korištene u primjeni računovodstvenih politika prilikom sastavljanja godišnjih financijskih izvještaja odnose se na obračun amortizacije dugotrajne nematerijalne i materijalne imovine, umanjenje vrijednosti imovine, ispravak vrijednosti zaliha, ispravak vrijednosti potraživanja, te objavu potencijalnih obveza.

**2.3. Izvještajna valuta**

Stavke uključene u godišnje financijske izvještaje Društva iskazane su u valuti primarnog gospodarskog okruženja u kojem Društvo posluje („funkcionalna valuta“). Sukladno Zakonu o uvođenju eura kao službene valute u Republici Hrvatskoj, euro je od 1. siječnja 2023. godine službena valuta Republike Hrvatske te je od tog datuma i prezentacijska valuta Društva.

**3. SAŽETAK RAČUNOVODSTVENIH POLITIKA**

Usvojene računovodstvene politike su u skladu s računovodstvenim politikama prethodne financijske godine, osim izmjena navedenih u nastavku koje su rezultat izmjena i dopuna Međunarodnih standarda financijskog izvještavanja (MSFI) usvojenih od strane Društva od 1. siječnja 2024. godine koje nisu imale značajnog utjecaja na godišnje financijske izvještaje Društva. Društvo nije ranije usvojilo niti jedan standard ni tumačenje ili dopune postojećih standarda koje su objavljene od strane Odbora za Međunarodne računovodstvene standarde („OMRS“), a da nisu stupile na snagu.

***Prva primjena novih izmjena postojećih standarda koji su na snazi za tekuće izvještajno razdoblje***

Izmjene MSFI-ja 16 Obveza po najmu u transakcijama prodaje s povratnim najmom. Izmjene i dopune MSFI-ja 16 izdane su 22. rujna 2022 i stupaju na snagu za godišnja razdoblja koja počinju na dan ili nakon 1. siječnja 2024.

Izmjene MRS-a 1 Klasifikacija obveza kao kratkoročnih ili dugoročnih i dugoročnih obveza s ugovornim uvjetima. Izmjene i dopune MRS-a 1 prvotno su izdane 23. siječnja 2020., a potom izmijenjene 15. srpnja 2020. i 31. listopada 2022. te stupaju na snagu za godišnja razdoblja koja počinju na dan ili nakon 1. siječnja 2024.

Izmjene MRS-a 7 Izvještaj o novčanom toku i MSFI-ja 7 Financijski instrumenti: Objave: Sporazumi o financiranju s dobavljačima. Izmjene i dopune MRS-a 7 i MSFI-ja 7 izdane su 25. svibnja 2023. te stupaju na snagu za godišnja razdoblja koja počinju na dan ili nakon 1. siječnja 2024.

Usvajanje navedenih standarda i tumačenja nije imalo značajan utjecaj na financijske izvještaje Društva.

***Sljedeći standardi, njihove izmjene i tumačenja izdani su od strane IASB-a, međutim nisu na snazi do datuma objave godišnjih financijskih izvještaja.***

Izmjene MRS-a 21: Učinci promjena tečaja stranih valuta: manjak zamjenjivosti. Izmjene i dopune MRS-a 21 izdane su u kolovozu 2023. i stupaju na snagu za godišnja razdoblja koja počinju na dan ili nakon 1. siječnja 2025. Izmjene sadrže smjernice za određivanje situacija kada je valuta zamjenjiva i kako odrediti tečaj kada nije.

MSFI 19: Ovisna društva bez javne odgovornosti: objave (izdano 9. svibnja 2024). Stupa na snagu 1. siječnja 2027.

MSFI 18: Prezentacija i objavljivanje u financijskim izvještajima (izdan 9. travnja 2024). Stupa na snagu 1. siječnja 2027.

Ugovori koji se odnose na električnu energiju ovisnu o prirodi – Dodaci MSFI-ju 9 i MSFI 7 (izdan 18. prosinca 2024.). Stupa na snagu 1. siječnja 2026.

Godišnja poboljšanja - Svezak 11 (izdano 18. srpnja 2024.). Stupa na snagu 1.siječnja 2026.

Izmjene i dopune: Klasifikacije i mjerenja financijskih instrumenata – Izmjene MSFI-ja 9 i MSFI-ja 7 (izdane 30. svibnja 2024.). Stupa na snagu 1. siječnja 2026.

**3. SAŽETAK RAČUNOVODSTVENIH POLITIKA (nastavak)**

**3.1. Izjava o usklađenosti (nastavak)**

Primjena gore navedenih izmjena standarda neće imati značajniji utjecaj na godišnje financijske izvještaje Društva.

**3.2. Dugotrajna nematerijalna imovina**

Nematerijalna imovina priznaje se ako je vjerojatno da će buduće ekonomske koristi koje se mogu pripisati imovini pritjecati Društvu te ako se trošak nabave te imovine može pouzdano izmjeriti. Nematerijalna imovina iskazuje se po trošku umanjenom za amortizaciju. Naknadni izdatak, koji se odnosi na već priznatu nematerijalnu imovinu dodaje se knjigovodstvenom iznosu te imovine, kad je vjerojatno da će buduće ekonomske koristi, koje prelaze izvorno procijenjeni standard uspjeha postojeće nematerijalne imovine, dotjecati u Društvo. Svaki drugi naknadni izdatak priznaje se kao rashod u razdoblju u kojem je nastao.

Amortizacija se obračunava tako da se nabavna vrijednost nematerijalne imovine otpisuje tijekom procijenjenog korisnog vijeka imovine primjenom pravocrtne metode.

Obračun amortizacije obavlja se po pojedinačnim vrstama nematerijalne imovine do njihovog potpunog otpisa po stopi od 20%.

**3.3. Dugotrajna materijalna imovina**

Zemljište se iskazuje po trošku nabave.

Ostala dugotrajna materijalna imovina se iskazuje po trošku nabave umanjenom za akumuliranu amortizaciju.

Naknadni izdaci uključuju se u knjigovodstvenu vrijednost imovine ili se priznaju kao zasebna imovina, samo ako Društvo ima predviđene buduće ekonomske koristi od te imovine te ako se trošak te imovine može pouzdano izmjeriti. Svi ostali naknadni izdaci priznaju se u računu dobiti i gubitka u razdoblju u kojem su nastali.

Izgradnja ili izrada dugotrajne materijalne imovine u vlastitoj režiji evidentira se u poslovnim knjigama po vrijednosti koja ne može biti veća od tržišne cijene tog sredstva.

Dobici ili gubici od prestanka priznavanja dugotrajne materijalne imovine (prodaja, rashod i sl.) utvrđuju se kao razlika ostvarene prodajne cijene i knjigovodstvene vrijednosti i uključuju u stavku ostali prihodi, odnosno ostali rashodi u računu dobiti i gubitka.

**Amortizacija**

Amortizacija dugotrajne materijalne i nematerijalne imovine obračunava se primjenom linearne metode otpisa u procijenjenom vijeku uporabe svakog pojedinog sredstva.

Zemljišta i druga imovina koja ima neograničeni vijek upotrebe te imovina u pripremi se ne amortizira.

Korištene amortizacijske stope u skladu su sa Zakonom o porezu na dobit.

|  |  |  |
| --- | --- | --- |
|  | **2024.** | **2023.** |
| Nematerijalna imovina | 20% | 20% |
| Građevinski objekti  | 1,25-5% | 1,25-5% |
| Proizvodna i prijenosna oprema i uređaji  | 2,50% | 2,50% |
| Pogonski i poslovni inventar | 5% | 5% |
| Cestovna motorna vozila | 10-12,5% | 10-12,5% |
| Teretna vozila, traktori | 12,5-25% | 12,5-25% |
| Uredska i informatička oprema | 12,5% | 12,5% |
| Ostala nespomenuta imovina | 5-10% | 5-10% |

**3. SAŽETAK RAČUNOVODSTVENIH POLITIKA (nastavak)**

**3.4. Financijska imovina**

**Početno priznavanje i mjerenje**

Sukladno MSFI-u 9, sva priznata financijska imovina naknadno se u cijelosti mjeri po amortiziranom trošku, fer vrijednost kroz ostalu sveobuhvatnu dobit ili fer vrijednost kroz dobit ili gubitak, ovisno o poslovnom modelu i karakteristikama ugovorenih tijekova novca financijske imovine.

Društvo klasificira financijsku imovinu u kategoriju koja se mjeri po amortiziranom trošku primjenom metode efektivne kamatne stope, a u sklopu poslovnog modela čiji je cilj naplatiti ugovorene novčane tokove i prema kojem se priljev novca ostvaruje isključivo po osnovi otplate glavnice i kamata na nepodmireni iznos glavnice.

Na svaki datum bilance Društvo procjenjuje postoje li objektivni dokazi o umanjenju vrijednosti financijske imovine.

Društvo prestaje priznavati financijsku imovinu samo kad je isteklo ugovorno pravo na novčane priljeve po predmetnom sredstvu ili kad financijsko sredstvo i gotovo sve rizike i nagrade povezane s vlasništvom nad njim većim dijelom prenosi na drugi subjekt. Ako Društvo ne prenosi niti zadržava gotovo sve rizike i nagrade povezane s vlasništvom i ako i dalje ima kontrolu nad prenesenom imovinom, priznaje svoj zadržani udjel u imovini te povezanu obvezu u iznosima koje eventualno ima obvezu platiti. Ako Društvo zadrži većim dijelom sve rizike i nagrade povezane s vlasništvom nad prenesenom financijskom imovinom, ta se imovina nastavlja priznavati uz istovremeno priznavanje osiguranog zajma s naslova ostvarenih priljeva.

Kod prestanka evidentiranja cijelog financijskog sredstva, odnosno prestanka priznavanja, razlika između knjigovodstvene vrijednosti sredstva i zbroja primljene naknade i potraživanja za naknadu te kumulativne dobiti odnosno kumulativnog gubitka iskazanog u sklopu ostale sveobuhvatne dobiti i akumuliranog u glavnici prenosi se u dobit ili gubitak.

**3.5. Zalihe**

Zalihe materijala, rezervnih dijelova, sitnog inventara, službene i zaštitne obuće i odjeće (HTZ) i auto-guma iskazuju se po nabavnoj vrijednosti ili neto utrživoj vrijednosti, ovisno što je niže.

Nabavnu vrijednost čini fakturirana vrijednost uvećana za zavisne troškove.

Utrošak zaliha se provodi po metodi prosječnih cijena.

**3. SAŽETAK RAČUNOVODSTVENIH POLITIKA (nastavak)**

**3.6. Kratkotrajna potraživanja**

Potraživanja se početno mjere po fer vrijednosti. Na svaki datum bilance, potraživanja, čija se naplata očekuje u razdoblju dužem od godinu dana, iskazuju se po amortiziranom trošku primjenom metode efektivne kamatne stope umanjeno za gubitak od umanjenja vrijednosti za nastale i očekivane kreditne gubitke. Kratkotrajna potraživanja iskazuju se po početno priznatom nominalnom iznosu umanjenom za odgovarajući iznos ispravka vrijednosti za nastale i očekivane kreditne gubitke.

Vrijednost potraživanja se umanjuje i gubici od umanjenja vrijednosti nastaju ako postoji objektivan dokaz o umanjenju vrijednosti proizašao iz jednog ili više događaja nastalih nakon početnog priznavanja imovine kada taj događaj utječe na procijenjene buduće novčane tokove od potraživanja koji mogu biti pouzdano utvrđeni. Na svaki datum bilance procjenjuje se postoji li objektivan dokaz o umanjenju vrijednosti pojedinog potraživanja te postoje li indikatori značajnog pogoršanja rizika koji bi zahtijevali priznavanje očekivanih kreditnih gubitaka. Ako postoji objektivni dokaz o umanjenju vrijednosti potraživanja, iznos gubitka mjeri se kao razlika između knjigovodstvene vrijednosti i procijenjenih budućih novčanih tokova. Knjigovodstvena vrijednost potraživanja će se umanjiti direktno ili upotrebom odvojenog konta ispravka vrijednosti. Iznos gubitka se priznaje na teret računa dobiti i gubitka za tekuću godinu.

Društvo priznaje rezervacije za očekivane kreditne gubitke od potraživanja od kupaca. Iznos očekivanih kreditnih gubitaka izračunava se na svaki datum izvještavanja kako bi odražavao promjene u kreditnom riziku od početnog priznavanja pojedinog financijskog instrumenta.

**3.7. Kratkotrajna financijska imovina**

Vrijednosni papiri, dani zajmovi i slična financijska imovina iskazuju se po trošku ulaganja.

Usklađenje vrijednosti kratkotrajne financijske imovine obavlja se temeljem saznanja da nisu naplaćena u roku, odnosno da su nastale okolnosti za njihovo djelomično umanjenje.

**3.8. Novčana sredstva**

Imovina u obliku novca iskazuje se u nominalnoj vrijednosti izraženoj u eurima, službenoj valuti Republike Hrvatske. Novčana sredstva na računima u bankama i blagajnama denominirana u stranim valutama iskazuju se u eurima prema srednjem tečaju Hrvatske narodne banke na dan bilance. Tečajne razlike nastale preračunavanjem tih sredstava priznaju se u računu dobiti i gubitka u razdoblju u kojem su nastale.

**3.9. Strane valute**

Transakcije u stranim sredstvima plaćanja prevode se u eure primjenom tečaja na dan transakcije. Monetarna imovina i obveze u stranoj valuti prikazuju se na svaki datum bilance po tečaju utvrđenom na datum bilance. Dobit ili gubitak nastao zbog promjena tečaja nakon datuma transakcije priznaje se u račun dobiti i gubitka.

**3. SAŽETAK RAČUNOVODSTVENIH POLITIKA (nastavak)**

**3.10. Najmovi**

Od 1. siječnja 2019. imovina koja je u najmu klasificira se kao imovina s pravom korištenja unutar stavke građevine, postrojenja i oprema. Istovremeno se priznaje i obveza po najmu i to na dan kad je imovina spremna za upotrebu.

Imovina s pravom korištenja i obveze po najmovima inicijalno se priznaju po principu sadašnje vrijednosti troška stjecanja. Imovina s pravom korištenja priznaje se po metodi troška koji se sastoji od iznosa inicijalnog vrednovanja obveze po najmu, svih plaćanja učinjenih prije početka najma i direktnih troškova. Imovina s pravom korištenja amortizira se u razdoblju korisnog vijeka upotrebe ili trajanju najma, ovisno o tome što je kraće.

Obveze po najmu diskontiraju se primjenom kamatne stope koja proizlazi iz najma. Ako se ta stopa ne može izravno utvrditi, primjenjuje se inkrementalna kamatna stopa zaduživanja, koja predstavlja stopu koju bi Društvo platilo da posuđuje sredstva potrebna za nabavu takve imovine u sličnim ekonomskim uvjetima. Plaćanja po najmovima alociraju se na otplate glavnice i troška financiranja. Trošak financiranja priznaje se u računu dobiti i gubitka.

Najmovi koji dospijevaju unutar 12 mjeseci i najmovi male vrijednosti priznaju se pravocrtnom metodom u računu dobiti i gubitka za vrijeme trajanja najma.

**3.11. Kapital i rezerve**

Kapital se sastoji od upisanog kapitala, rezervi, dobitka/gubitka tekuće godine i prenesenog dobitka/gubitka. Upisani kapital iskazuje se u svoti koja je upisana u Trgovačkom sudu.

**3.12. Dugoročne obveze**

Primljeni zajmovi i krediti koji dospijevaju na naplatu u razdoblju dužem od jedne godine od dana bilanciranja iskazuju se kao dugoročne financijske obveze.

Dugoročne obveze iskazuju se u nominalnoj vrijednosti. Obveze ugovorene u inozemnim sredstvima plaćanja iskazuju se u eurima po tečaju na dan bilance.

Dugoročne obveze koje dospijevaju u roku do godine dana od datuma bilance iskazuju se kao kratkoročne obveze.

**3.13. Kratkoročne obveze**

Kratkoročne obveze čine obveze prema dobavljačima i zaposlenima te obveze za poreze, doprinose i slična davanja i ostale obveze. Kratkoročne obveze evidentiraju se u nominalnoj vrijednosti iskazanoj u odgovarajućoj knjigovodstvenoj ispravi.

Obveze prema zaposlenima osim isplata plaća i drugih naknada, čine i otpremnine za odlazak u mirovinu i jubilarne nagrade temeljem radnog odnosa, a sukladno važećem Pravilniku o radu Društva i ne predstavljaju značajnije iznose za koje bi se trebala vršiti rezerviranja.

Primljeni zajmovi i krediti koji dospijevaju na naplatu u razdoblju do jedne godine od dana bilanciranja iskazuju se kao kratkoročne obveze.

**3. SAŽETAK RAČUNOVODSTVENIH POLITIKA (nastavak)**

**3.14. Politika iskazivanja potpora**

Državne potpore, uključujući nenovčane potpore po poštenoj vrijednosti, ne priznaju se dok ne postoji razumna izvjesnost da će:

* 1. subjekt ispuniti uvjete povezane s potporom i
	2. subjekt primiti potporu.

Način primanja potpore ne utječe na računovodstvenu metodu koja će se primijeniti na obračun potpore. Stoga se potpora obračunava na isti način bilo da je primljena u novcu ili u obliku smanjenja obveze prema državi. Potpora u vidu državnog zajma s kamatnom stopom nižom od tržišne se obračunava kao državna potpora. Pogodnost u vidu kamatne stope niže od tržišne se mjeri kao razlika između početne knjigovodstvene vrijednosti zajma i primljenog iznosa.

Potpore se priznaju na sustavnoj osnovi kroz razdoblja kako bi se sučelile s odnosnim troškovima.

Potpore vezane s imovinom iskazuju se kao odgođeni prihod do trenutka mogućnosti povezivanja s odnosnim troškovima.

Potpora koja se prima kao naknada za rashode ili gubitke koji su već nastali ili u svrhu pružanja izravne financijske podrške Društva bez daljnjih povezanih troškova, priznaje se u dobit ili gubitak razdoblja u kojem se prima.

Društvo koristi dobitni pristup računovodstva državnih potpora.

**3.15. Prihodi**

Prihodi se sastoje od fer vrijednosti primljene naknade ili potraživanja za prodane proizvode ili usluge tijekom redovnog poslovanja Društva. Društvo priznaje prihode kada se iznos prihoda može pouzdano mjeriti, kada će Društvo imati buduće ekonomske koristi i kada su zadovoljeni specifični kriteriji za sve djelatnosti Društva.

Pod uvjetom da je iznos prihoda moguće pouzdano izmjeriti i ako je vjerojatno da će Društvo primiti naknadu, prihodi od usluga priznaju se u razdoblju u kojem su iste pružene. Prihod od ugovora o obavljanju usluga priznaje se u odnosu na stupanj izvršenja ugovora.

Prihode čine poslovni prihodi i financijski prihodi. Poslovni prihodi su prihodi od prodaje i ostali poslovni prihodi. Financijski prihodi su prihodi od kamata, pozitivnih tečajnih razlika i ostalih sličnih prihoda.

**3.16. Rashodi**

Rashodi su smanjenje ekonomske koristi kroz obračunsko razdoblje u obliku odljeva ili smanjenja sredstva, što za posljedicu ima smanjenje glavnice. Rashode čine poslovni i financijski rashodi. Poslovne rashode čine poslovni rashodi i ostali rashodi iz redovitih aktivnosti. Financijske rashode čine kamate nastale po osnovi obveza, obračunane do datuma bilance i negativne tečajne razlike.

Rashodi se priznaju u poslovnim knjigama po načelu nastanka događaja.

**3. SAŽETAK RAČUNOVODSTVENIH POLITIKA (nastavak)**

**3.17. Porez na dobit**

Tekući i odgođeni porezi priznaju se kao prihod ili rashod u sveobuhvatnu dobit, osim poreza koji se odnose na stavke koje se iskazuju izravno u glavnici, u tom slučaju se i porez također iskazuje u glavnici.

Iznos odgođenog poreza obračunava se metodom bilančne obveze, na privremene razlike između porezne osnovice imovine i obveza i njihove knjigovodstvene vrijednosti u financijskim izvještajima. Međutim, odgođeni porez se ne priznaje ako proizlazi iz početnog priznavanja imovine ili obveza u transakciji koja nije poslovno spajanje i koja u vrijeme transakcije ne utječe na računovodstvenu dobit niti na oporezivu dobit (porezni gubitak). Odgođena porezna imovina i obveze mjere se poreznim stopama za koje se očekuje da će se primjenjivati u razdoblju kada će imovina biti nadoknađena ili obveza podmirena, na temelju poreznih stopa i poreznih zakona koji su na snazi ili se djelomično primjenjuju na datum bilance.

Odgođena porezna imovina priznaje se do visine buduće oporezive dobiti za koju je vjerojatno da će biti raspoloživa za iskorištenje privremenih razlika.

**3.18. Potencijalne obveze i imovina**

Potencijalne obveze se ne priznaju u financijskim izvještajima, nego se samo objavljuju u bilješkama uz financijske izvještaje. Potencijalna imovina se ne priznaje u financijskim izvještajima, već se priznaje u trenutku kada postane vjerojatan priljev gospodarskih koristi.

**3.19. Rezerviranja**

Rezerviranja se priznaju kada Društvo ima sadašnju obvezu (zakonsku ili izvedenu) kao rezultat prošlog događaja, kada je vjerojatno da će podmirenje obveze zahtijevati odljev resursa koji utjelovljuju ekonomske koristi i kada se iznos obveze može pouzdano procijeniti.

Iznos priznat kao rezerviranje je najbolja procjena izdataka potrebnih za podmirivanje sadašnje obveze na datum bilance, uzimajući u obzir rizike i neizvjesnosti neminovnih kod događaja i okolnosti. Ako je rezerviranje mjereno očekivanim novčanim tijekovima procijenjenim za podmirenje obveze, iznos rezerviranja je sadašnja vrijednost očekivanih izdataka potrebnih za podmirenje obveze.

Ako se očekuje da će neke ili sve izdatke potrebne za podmirivanje rezerviranja nadoknaditi druga strana, naknada se priznaje samo i isključivo, kada je gotovo sigurno da će se naknada primiti ako Društvo podmiri obvezu. Društvo procjenjuje rezerviranja na svaki datum bilance i usklađuje ih tako da odražavaju najbolju tekuću procjenu. Ako više nije vjerojatno da će podmirivanje obveze zahtijevati odljev resursa koji utjelovljuju ekonomske koristi, Društvo ukida rezerviranje.

**3. SAŽETAK RAČUNOVODSTVENIH POLITIKA (nastavak)**

**3.20. Događaji nakon datuma bilance**

Događaji nakon datuma bilance koji pružaju dodatne informacije o položaju Društva na datum bilance (događaji koji imaju za učinak usklađenja) priznaju se u financijskim izvještajima. Oni događaji koji nemaju za posljedicu usklađenja objavljeni su u bilješkama uz financijske izvještaje ako su od materijalnog značaja.

**3.21. Korištenje procjena pri sastavljanju financijskih izvještaja**

Sastavljanje financijskih izvještaja u skladu s Međunarodnim standardima financijskog izvještavanja zahtijeva od Uprave da izvodi procjene i pretpostavke koje utječu na iskazane iznose sredstava, obveza, prihoda i rashoda te objavu potencijalnih obveza u izvještajnom razdoblju. Stvarni rezultati mogu se razlikovati od procijenjenih. Ovi financijski izvještaji odražavaju sva uobičajena usklađenja koja su, po mišljenu Uprave, neophodna za realno i objektivno iskazivanje financijskog položaja i rezultata poslovanja prezentiranih razdoblja.

Procjene su podrobnije opisane u računovodstvenim politikama.

Procjene su korištene, ali ne i ograničene na:

* razdoblja amortizacije i ostatke vrijednosti materijalne i nematerijalne imovine,
* ispravak vrijednosti za sumnjiva i sporna potraživanja.

Budući događaji i njihovi utjecaji ne mogu se predvidjeti sa sigurnošću i sukladno tome računovodstvene procjene zahtijevaju prosudbu, a one korištene pri izradi financijskih izvještaja podložne su promjenama nastankom novih događaja, stjecanjem dodatnog iskustva, dobivanjem dodatnih informacija i promjenom okruženja u kojem Društvo posluje. Stvarni rezultati mogu se razlikovati od procijenjenih.

S primjenom MSFI 9, uvodi se model očekivanog kreditnog gubitka. Mjerenje očekivanog kreditnog gubitka od umanjenja vrijednosti temelji se na razumnim informacijama baziranim na prošlim poslovnim događajima, trenutnim i predviđenim budućim uvjetima i okolnostima. Prilikom utvrđivanja budućih potreba za umanjenjem vrijednosti, Društvo je odlučilo koristiti pojednostavljeni pristup procjene koji se obično temelji na povijesnim podacima o neispunjenju obveza uz nadopunjavanje budućim parametrima relevantnim za procjenu kreditnih gubitaka.

Osnova za procjenu povećanja kreditnog rizika je ili vjerojatnost neispunjenja obveza ili analiza dospjelih potraživanja.

**4. Dugotrajna imovina**

**4.1. Materijalna i nematerijalna imovina**

Materijalna i nematerijalna imovina na dan 31. prosinca 2024. godine iznosi 13.919.786 eura (2023.: 13.171.643 eura), a sastoji se od:

|  |  |  |  |  |  |  |  |
| --- | --- | --- | --- | --- | --- | --- | --- |
| **Materijalna i nematerijalna imovina** | **2024. g.** |  | **Struktura u %** |  | **2023. g.** |  | **Struktura u %** |
|  |  |  |  |  |  |  |  |
| Zemljište | 2.033.675 |  | 14,61 |  | 2.033.856 |  | 15,44 |
| Građevinski objekti | 8.177.749 |  | 58,75 |  | 8.124.824 |  | 61,68 |
| Postrojenja i oprema | 653.631 |  | 4,70 |  | 671.412 |  | 5,10 |
| Alati, pogonski inventar i transportna imovina | 364.872 |  | 2,62 |  | 419.901 |  | 3,19 |
| Predujmovi za materijalnu imovinu | 796.418 |  | 5,72 |  | 905.945 |  | 6,88 |
| Materijalna imovina u pripremi | 1.714.143 |  | 12,31 |  | 784.552 |  | 5,96 |
| Ostala materijalna imovina | 17.331 |  | 0,13 |  | 17.399 |  | 0,13 |
| Nematerijalna imovina | 161.967 |  | 1,16 |  | 213.753 |  | 1,62 |
| **Sveukupno materijalna i nematerijalna imovina** | **13.919.786** |  | **100,00** |  | **13.171.642** |  | **100,00** |

Društvo je, temeljem rješenja Općinskog suda u Vukovaru, poslovni broj Z-4698/2024 od 10. prosinca 2024. godine, kojim je u zemljišnoknjižnom ulošku broj 2271 k.o. Klisa izvršena zemljišnoknjižna promjena na osnovi prijavnog lista i pripadajuće dokumentacije, otpisalo dio zemljišne čestice kčbr. 257/2 Tenjski pašnjak površine 281 m², po knjigovodstvenoj vrijednosti. Procjene tržišne vrijednosti bestetnog otpisa zemljišta nije izvršena. Nekretnina u vlasništvu Društva brisana je iz zemljišnih knjiga radi prijenosa u vlasništvo Republike Hrvatske kao javno dobro u općoj uporabi, pod upravljanjem Hrvatskih cesta d.o.o.

MMPI (Ministarstvo mora, prometa i infrastrukture Republike Hrvatske) investiralo je u Zračnu luku Osijek 2024. godine 1.100.066 eura u dugotrajnu imovinu za otklanjanje utvrđenih nepravilnosti prema nalazu Hrvatske agencije za civilno zrakoplovstvo radi podizanja stupnja sigurnosti i neometanog obavljanja primarne djelatnosti.

Projekti financirani putem MMPI:

* DACIA SPRING ESSENTIAL vozilo za vođenje zrakoplova (FOLLOW ME)
* Robni utovarivač (Cargo Loader) - Trepel PCL 70/54 SP
* Agregat E 275 AB
* Sustav rasvjete zaštitnih svjetala staza Alfa i Bravo ZL Osijek
* Gradnju putničkog terminala ZL Osijek, prva situacija

**4. Dugotrajna imovina (nastavak)**

**4.1. Materijalna i nematerijalna imovina (nastavak)**

Stanje i promjene na nematerijalnoj i materijalnoj imovini detaljno su prikazani u tabelarnom pregledu u nastavku:

**MATERIJALNA I NEMATERIJALNA IMOVINA**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Pozicije** | **Zemljište** | **Građevinski objekti** | **Postrojenja i oprema** | **Alati, pogonski i uredski inventar** | **Imovina u pripremi i predujmovi** | **Ostala materijalna imovina** | **Koncesije, patenti, licence, software i prava** | **Ukupno** |
| **NABAVNA VRIJEDNOST** |  |  |  |  |  |  |  |  |
| **31.12.2022.** | **2.033.888** | **12.419.424** | **1.731.353** | **1.755.649** | **631.620** | **32.427** | **398.571** | **19.002.932** |
| Usklađenje | (32) | - | - | - | - | - | - | **(32)** |
| Direktna povećanja | - | - | - | - | 1.203.858 | - | - | **1.203.858** |
| Prijenos s imovine u pripremi | - | 8.646 | 84.147 | 21.405 | (123.360) | 3.318 | 5.844 | **-** |
| Prodaja ili rashodovanje | - | - | (77.302) | (12.563) | (21.621) | - | - | **(111.486)** |
| **31.12.2023.** | **2.033.856** | **12.428.070** | **1.738.198** | **1.764.491** | **1.690.497** | **35.745** | **404.415** | **20.095.272** |
| Usklađenje | - | - | - | - | - | - | - | **-** |
| Direktna povećanja | - | - | - | - |  1.104.145 | - | - | **1.104.145** |
| Prijenos s imovine u pripremi | - | 210.503 | 64.567 |  23.036 | (284.081) | 1.320 | 1.000 | **16.345** |
| Prodaja ili rashodovanje | (181) | - | (430) | (59.810) | - | - | - | **(60.421)** |
| **31.12.2024.** | **2.033.675** | **12.638.573** | **1.802.335** | **1.727.717** | **2.510.561** | **37.065** | **405.415** | **21.155.341** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ISPRAVAK VRIJEDNOSTI** |  |  |  |  |  |  |  |  |
| **31.12.2022.** | **-** | **(4.138.773)** | **(1.035.660)** | **(1.281.649)** | **-** | **(17.041)** | **(143.248)** | **(6.616.371)** |
| Vrijednosno usklađenje | - | (9.052) | - | - | - | - | 9.052 | - |
| Amortizacija za 2023. godinu | - | (155.421) | (78.330) | (75.399) | - | (1.305) | (56.466) | (366.921) |
| Prodaja ili rashodovanje | - | - | 47.204 | 12.458 | - | - | - | 59.662 |
| **31.12.2023.** | **-** | **(4.303.246)** | **(1.066.786)** | **(1.344.590)** | **-** | **(18.346)** | **(190.662)** | **(6.923.630)** |
| Usklađenje | - | - | - | - | - | - | - | - |
| Amortizacija za 2024. godinu | - | (157.578) | (82.348) | (78.031) | - | (1.388) | (52.786) | (372.131) |
| Prodaja ili rashodovanje | - | - | 430 | 59.776 | - | - | - | 60.206 |
| **31.12.2024.** | **-** | **(4.460.824)** | **(1.148.704)** | **(1.362.845)** | **-** | **(19.734)** | **(243.448)** | **(7.235.555)** |
| **NETO KNJIGOVODSTVENA VRIJEDNOST** |  |  |  |  |  |  |  |  |
| **31.12.2023.** | **2.033.856** | **8.124.824** | **671.412** | **419.901** | **1.690.497** | **17.399** | **213.753** | **13.171.642** |
| **31.12.2024.** | **2.033.675** | **8.177.749** | **653.631** | **364.872** | **2.510.561** | **17.331** | **161.967** | **13.919.786** |

Na nekretnine je upisano založno pravo u korist banke radi osiguranja naplate potraživanja po osnovu dugoročnog kredita odobrenog od strane Hrvatske poštanske banke (HPB).

**5. Dugotrajna financijska imovina**

Dugotrajna financijska imovina iznosi u 2024. godini 14.091 eura (2023.: 14.091 eura), a odnosi se na:

|  |  |  |  |
| --- | --- | --- | --- |
| **Dugotrajna financijska imovina** | **2024.g.** |  | **2023.g.** |
|  |  |  |  |
| Udjeli (dionice) u Croatia Airlines d.d. | 2.575 |  | 2.575 |
| Udio u društvu Slobodna zona Osijek d.o.o. | 6.636 |  | 6.636 |
| Dani zajmovi, depoziti i slično | 4.880 |  | 4.880 |
| **Ukupno financijska imovina** | **14.091** |  | **14.091** |

**6. Kratkotrajna imovina**

**6.1. Zalihe**

Zalihe su na dan 31. prosinca 2024. godine iznosile 33.484 eura (2023.: 25.756 eura), a sastojale su se od sirovina i materijala i trgovačke robe.

|  |  |  |  |  |  |  |  |
| --- | --- | --- | --- | --- | --- | --- | --- |
| **Zalihe** | **2024.g.** |  | **Struktura u %** |  | **2023.g.** |  | **Struktura u %** |
|  |  |  |  |  |  |  |  |
| Sirovine i materijal | 22.378 |  | 66,83 |  | 20.129 |  | 78,15 |
| Trgovačka roba | 11.106 |  | 33,17 |  | 5.627 |  | 21,85 |
| **Ukupno** | **33.484** |  | **100,00** |  | **25.756** |  | **100,00** |

**6.2. Potraživanja**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Potraživanja** |  | **2024.g.** |  | **Struktura u %** |  | **2023.g.** |  | **Struktura u %** |
|  |  |  |  |  |  |  |  |  |
| Potraživanja od kupaca |  | 257.518 |  | 75,55 |  | 189.519 |  | 56,12 |
| Potraživanja od države i drugih institucija |  | 47.020 |  | 13,80 |  | 37.092 |  | 10,98 |
| Ostala potraživanja |  | 10.197 |  | 10,65 |  | 6.270 |  | 32,90 |
| **Ukupno** |  | **314.735** |  | **100,00**  |  | **232.881** |  | **100,00**  |

Potraživanja na dan 31. prosinca 2024. godine iznose 314.735 eura (2023: 232.881 eura), a sastoje se od potraživanja od kupaca, potraživanja od države i drugih institucija te od ostalih potraživanja.

Potraživanja od domaćih kupaca iznose 215.140 eura (2023: 74.053 eura). Potraživanja od inozemnih kupaca iznose 42.379 eura (2023: 115.466 eura), što čini ukupno potraživanje od kupaca na dan 31.12.2024. od 257.518 eura (2023: 189.519 eura). Potraživanje od države i drugih institucija čini najvećim dijelom potraživanje za PDV, budući da je Društvo u prosincu nabavilo najviše opreme i strojeva te po tim računima ima pravo na povrat pretporeza. Ostatak potraživanja od države čine potraživanja od HZZO-a za naknadu za bolovanje.

Ostala potraživanja se najvećim dijelom odnose na dane predujmove i potraživanja za kartična plaćanja u 2024. godini iznose 10.197 (2023: 6.270 eura).

**6.3. Novac na računu i u blagajni**

Na dan sastavljanja financijskih izvještaja novac kojeg Društvo ima na poslovnim računima kod poslovnih banaka i u blagajni Društva iznosi 359.543 eura (2023.: 50.904 eura).

**7.Plaćeni troškovi budućeg razdoblja i obračunati prihodi**

Plaćeni troškovi budućeg razdoblja u 2024. godini iznose 26.109 eura (2023: 104.845 eura), a odnose se na police osiguranja te na druge troškove koji se odnose na vremenski period od godinu dana.

Razlika između referentne kamatne stope za krajnjeg korisnika i efektivne kamatne stope predstavljala je potporu male vrijednosti u ukupnom iznosu od 138.712 eura, koja je prethodno bila evidentirana u poslovnim knjigama kao trošak budućeg razdoblja, sukladno odredbama MRS 20 – Računovodstvo državnih potpora. Potpora se prestala priznavati zbog isteka razdoblja važenja, a umjesto nje u 2024. godini je evidentirana nova potpora male vrijednosti temeljem reprograma dugoročnog kredita.

Na temelju reprograma kredita i potvrde Hrvatske poštanske banke (HPB), Društvu je odobrena nova potpora male vrijednosti u iznosu od 14.771,94 eura, sukladno Programu dodjele potpora male vrijednosti. Ova potpora temelji se na uvjetima iz Dodatka IV. Ugovora o dugoročnom kreditu broj 2/2019-DPVPJS, sklopljenog 12. siječnja 2024. godine.

Od 2024. godine primjenjuje se novi princip računovodstvenog evidentiranja potpore male vrijednosti, prema kojem se takve potpore više ne iskazuju u poslovnim knjigama, već se vode izvanbilančno.

Dana 20. siječnja 2025. godine, Društvo je podnijelo novi zahtjev za prolongat (produljenje) roka otplate dugoročnog kredita, koji je realiziran putem Hrvatske poštanske banke (HPB) i Hrvatske banke za obnovu i razvitak (HBOR). Zahtjev se odnosi na daljnje odgađanje početka otplate glavnice kredita, s obzirom na potrebe za prilagodbom dinamike otplate financijskim mogućnostima i poslovnim planovima Društva. Predložene izmjene uključuju produljenje počeka otplate.

U trenutku izrade financijskih izvještaja, postupak obrade zahtjeva je u tijeku, a odluka HPB-a još nije donesena. Društvo će nakon zaprimanja službene odluke ažurirati računovodstvenu evidenciju i uskladiti prezentaciju relevantnih obveza u financijskim izvještajima.

Prilikom utvrđivanja budućih potreba za umanjenjem vrijednosti, Društvo je odlučilo koristiti pojednostavljeni pristup procjene koji se obično temelji na povijesnim podacima o neispunjenju obveza uz nadopunjavanje budućim parametrima relevantnim za procjenu kreditnih gubitaka.

Uprava Društva procjenjuje da je utjecaj kreditnog rizika na neto iskazan iznos potraživanja neznatan, te stoga Društvo na dan 31. prosinca 2024. godine nije iskazalo umanjenje vrijednosti potraživanja.

Stoga je fer vrijednost potraživanja od kupaca i ostalih potraživanja približno jednaka njihovoj knjigovodstvenoj vrijednosti.

**8. Kapital i rezerve**

Stanje kapitala i rezervi prikazujemo u sljedećoj tablici:

|  |  |  |  |  |
| --- | --- | --- | --- | --- |
| **Kapital** |  | **2024.g** |  | **2023.g** |
|  |  |  |  |  |
| Upisani temeljni kapital |  | 3.478.000 |  | 3.478.000 |
| Preneseni gubitak |  | (2.665.183) |  | (1.945.845) |
| Gubitak poslovne godine |  | 337.407 |  | (719.339) |
| **Ukupno** |  | **1.150.224** |  | **812.816** |

Društvo je u 2024. godini iskazalo dobit u poslovanju u iznosu od 337.407 eura (2023.: (719.339 eura)).

Temeljni kapital Društva iznosi 3.478.000 eura (2023.: 3.478.000 eura). Vlasnička struktura na dan 31.12.2024. je sljedeća:

|  |  |  |  |  |  |  |
| --- | --- | --- | --- | --- | --- | --- |
| **Vlasnička struktura** |  | **2024.g.** |  | **2023.g.** |  | **Struktura u %** |
|  |  |  |  |  |  |  |
| Republika Hrvatska |  | 1.912.900 |  | 1.912.900 |  | 55,00 |
| Osječko-baranjska županija |  | 695.600 |  | 695.600 |  | 20,00 |
| Grad Osijek |  | 869.500 |  | 869.500 |  | 25,00 |
| **Ukupno:** |  | **3.478.000** |  | **3.478.000** |  | **100,00** |

**9. Dugoročne obveze**

|  |  |  |  |  |
| --- | --- | --- | --- | --- |
|  |  | **2024.g** |  | **2023.g** |
|  |  |  |  |  |
| Obveze prema bankama i drugim financijskim institucijama |  | 2.710.718 |  | 2.936.318 |
| Obveze MSFI-16 |  | 11.668 |  | 23.336 |
| **Ukupno** |  | **2.722.386** |  | **2.959.654** |

Dugoročne obveze u iznosu od 2.702.410 eura (2023.: 2.919.902 eura) odnose se na dugoročni kredit kod Hrvatske poštanske banke putem HBOR-a za potrebe urednog servisiranja dospjelih kreditnih i drugih obveza sukladno Planu poslovanja Zračne luke Osijek za 2019. godinu na rok otplate 10 godina, uz poček do 31.05.2025. godine i kamatnu stopu od 1,70% te promjenom kamatne stope od lipnja 2023. godine u 3%. Na nekretninama Društva upisano je založno pravo od strane HRVATSKE POŠTANSKE BANKE d.d. u iznosu od 2.919.902 eura za navedeni kredit te od strane REPUBLIKE HRVATSKE MINISTARSTVA FINANCIJA u iznosu od 2.335.921 eura temeljem Sporazuma radi osiguranja novčane tražbine. Obveze koje dospijevaju u 2025. godini po dugoročnom kreditu prenesene su na kratkoročne obveze u iznosu od 217.491 eura na 31.12.2024. godine.

Tijekom 2023. godine, Zračna luka Osijek realizirala je financijski leasing za nabavu vozila RENAULT TRAFIC, u ukupnoj vrijednosti od 24.400 eura, s rokom otplate od tri godine. Sukladno dinamici otplate, obveze koje dospijevaju u 2025. godini evidentirane su kao kratkoročne, u iznosu od 6.515 eura.

Također, obveze prema Hrvatskoj kontroli zračne plovidbe, koje se odnose na kupnju dugotrajne imovine, a dospijevaju na naplatu tijekom 2025. godine, evidentirane su kao kratkoročne obveze u iznosu od 1.593 eura.

Ukupna dugoročna obveza sukladno MSFI 16 iznosi 11.668 eura (2023.: 23.336 eura).

**10. Rezerviranja**

|  |  |  |  |  |
| --- | --- | --- | --- | --- |
|  |  | **2024.g** |  | **2023.g** |
|  |  |  |  |  |
| Rezerviranja za sudske sporove |  | 21.650 |  | 22.103 |
| **Ukupno** |  | **21.650** |  | **22.103** |

**11. Kratkoročne obveze**

Na dan 31.12.2024. godine Društvo u svojim knjigama iskazuje kratkoročne obveze u iznosu od 673.692 eura (2023.: 417.850 eura), a sastoje se od sljedećih obveza:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Kratkoročne obveze** |  | **2024.g.** |  | **Struktura u %** |  | **2023.g.** |  | **Struktura u %** |
|  |  |  |  |  |  |  |  |  |
| Obveze prema bankama i financijskim institucijama |  | 244.296 |  | 36,26 |  | 38.792 |  | 9,29 |
| Obveze za predujmove |  | 11.749 |  | 1,75 |  | 8.623 |  | 2,06 |
| Obveze prema dobavljačima |  | 133.656 |  | 19,84 |  | 129.119 |  | 30,90 |
| Obveze prema zaposlenicima |  | 76.820 |  | 11,40 |  | 52.082 |  | 12,46 |
| Obveze za poreze, doprinose i sl. davanja |  | 36.734 |  | 5,46 |  | 28.200 |  | 6,76 |
| Ostale obveze |  | 170.438 |  | 25,30 |  | 161.034 |  | 38,54 |
| **Ukupno** |  | **673.693** |  | **100,00** |  | **417.850** |  | **100,00** |

**11.1. Obveze prema bankama i financijskim institucijama**

|  |  |  |  |  |
| --- | --- | --- | --- | --- |
| **Kratkoročne obveze prema bankama i financijskim institucijama** |  | **2024.g.** |  | **2023.g.** |
|  |  |  |  |  |
| Obveze za leasing (kratkoročni dio) |  | 6.955 |  | 8.209 |
| Obveze za kredite (kratkoročni dio) |  | 219.084 |  | 25.357 |
| Ostale kratkoročne financijske obveze |  | 18.257 |  | 5.226 |
| **Ukupno**  |  | **244.296** |  | **38.792** |

**11.2. Obveze prema dobavljačima**

Obveze prema dobavljačima na dan 31.12.2024. godine iznose 133.656 eura (2023.: 129.119 eura).

|  |  |  |  |  |
| --- | --- | --- | --- | --- |
| **Obveze prema dobavljačima** |  | **2024.g.** |  | **2023.g.** |
|  |  |  |  |  |
| Dobavljači u zemlji |  | 79.662 |  | 79.140 |
| Dobavljači u inozemstvu |  | 46.356 |  | 43.751 |
| Obveze za nefakturiranu robu |  | 7.638 |  | 6.228 |
| **Ukupno** |  | **133.656** |  | **129.119** |

**11. Kratkoročne obveze (nastavak)**

**11.3. Obveze prema zaposlenicima**

|  |  |  |  |  |
| --- | --- | --- | --- | --- |
| **Struktura obveza prema zaposlenicima** |  | **2024.g.** |  | **2023.g.** |
|  |  |  |  |  |
| Plaća 12. mjesec  |  | 63.425 |  | 44.956 |
| Obustave za 12. mjesec |  | 1.884 |  | 1.242 |
| Obveze za prijevoz 12. mjesec |  | 7.455 |  | 3.171 |
| Obveze za jubilarne i druge nagrade |  | 1.660 |  | 858 |
| Obveze za otpremnine |  | - |  | - |
| Obveze s temelja službenih putovanja  |  | 350 |  | 1.855 |
| Obveze za nagrade za ostvareni rezultat |  | 306 |  | - |
| Obveze prema radnicima - prehrana |  | 1.740 |  | - |
| **Ukupno** |  | **76.820** |  | **52.082** |

Obveze prema zaposlenicima u iznosu od 76.820 eura (2023.: 52.082 eura) odnose se na obveze za neto plaće, obustave, obveze za prijevoz s posla i na posao, obveze za jubilarne nagrade koje će biti isplaćene u 2025. godini. Obveze prema zaposlenicima za plaće, obustave i obveze za prijevoz s posla i na posao, nagrade za radne rezultate, prehrana i putni nalozi isplaćeni su u siječnju 2025. godine. Ostale obveze će biti isplaćene tijekom 2025., ovisno o njihovom dospijeću.

**11.4. Obveze za poreze, doprinose i slična davanja**

Obveze za poreze, doprinose i slična davanja u iznosu od 36.734 eura (2023.: 28.200 eura) odnose se na doprinose na plaću, doprinose iz plaća i porez i prirez na dohodak i sl.

**11.5. Ostale kratkoročne obveze**

|  |  |  |  |  |
| --- | --- | --- | --- | --- |
|  |  | **2024.g.** |  | **2023.g.** |
|  |  |  |  |  |
| Obveze za neiskorišten godišnji odmor |  | 85.140 |  | 49.765 |
| Kratkoročne obveze MSFI 16 |  | 11.668 |  | 11.668 |
| Ostale obveze |  | 73.630 |  | 99.601 |
| **Ukupno** |  | **170.438** |  | **161.034** |

Na 31.12.2024. godine ostale kratkoročne obveze u iznosu od 170.438 eura (2023.: 161.034 eura) čine obveze za neiskorišteni godišnji odmor, kratkoročne obveze za MSFI 16 te ostale obveze.

**12.** **Odgođeno plaćanje troškova i prihod budućega razdoblja**

Odgođeno plaćanje troškova i prihod budućega razdoblja u 2024. godini iznose 10.099.795 eura (2023.: 9.387.697 eura). Odnose se na dobitni pristup priznavanja državnih potpora – primljene potpore se priznaju u dobitak ili gubitak tijekom jednog ili više razdoblja. Ne priznaje se u trenutku kad je potpora primljena već onda kada su nastali troškovi koje ona pokriva. Tijekom 2024. godine rashod amortizacije za sredstva nabavljena iz kapitalnih ulaganja iznosio je 302.419 eura (2023.: 300.836 eura). U 2024. godini nije bilo troškova financiranih iz kapitalnih ulaganja, dok su u 2023. godini ti troškovi iznosili 88.736 eura.

Dio rashoda amortizacije u 2024. godini, u iznosu od 1.585 eura, odnosi se na adaptaciju HEMS-a, koja je bila financirana sredstvima Ministarstva zdravstva.

Neiskorištena financijska potpora od Osječko-baranjske županije doznačena u prosincu 2024. godine u iznosu od 200.000 eura je također iskazana pod prihodima budućeg razdoblja. Zračna luka Osijek je prema Ugovoru s Osječko-baranjskom županijom dobila u 2024. godini potpore za kapitalna ulaganja u iznosu od 200.000 eura, a sredstva će biti utrošena tijekom 2025. godine.

Odgođeno priznavanje prihoda iskazano u iznosu od 167.668 eura odnosi se na sredstva dobivena od Ministarstva zdravstva za opremanje infrastrukture za HEMS.

Dodatno, iznos odgođenog priznavanja prihoda u visini od 167.668 eura odnosi se na sredstva zaprimljena od Ministarstva zdravstva, namijenjena opremanju infrastrukture za potrebe uspostave i provedbe sustava helikopterske hitne medicinske službe (HEMS). Ova sredstva također su iskazana unutar prihoda budućih razdoblja, jer će se njihova namjenska uporaba realizirati u sljedećem obračunskom razdoblju, priznanje prihoda bit će izvršeno sukladno dinamici nastanka povezanih troškova.

**13. Potencijalne obveze i sudski sporovi**

Tijekom redovnog poslovanja, Društvo je imalo nekoliko sudskih sporova, bilo kao tužitelj ili kao tuženik. Na temelju stručnog mišljenja vanjskog odvjetnika, Uprava Društva izvršila je rezervacije po sudskim sporovima. Uprava Društva smatra da ne postoje druge potencijalne i preuzete obveze koje bi bile od utjecaja na financijske izvještaje za godinu završenu 31. prosinca 2024.

**PRIHODI**

**14. Poslovni prihodi**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Poslovni prihodi** |  | **2024.g.** |  | **Struktura u %** |  | **2023.g.** |  | **Struktura u %** |
|  |  |  |  |  |  |  |  |  |
| Prihodi od prodaje |  | 1.297.798 |  | 34,02  |  | 1.087.060 |  | 36.68  |
| Ostali poslovni prihodi |  | 2.516.593 |  | 65,98  |  | 1.876.838 |  | 63,32  |
| **Ukupno** |  | **3.814.391** |  | **100,00** |  | **2.963.898** |  | **100,00** |

**14.1. Prihodi od prodaje**

U strukturi poslovnih prihoda, prihodi od prodaje čine 34,02 %, a sastoje se od prihoda od prodaje robe i usluga na domaćem i inozemnom tržištu, u ukupnom iznosu od 1.297.798 eura (2023.: 1.087.060 eura).

U odnosu na 2023. godinu, prihodi od prodaje robe i usluga na domaćem i inozemnom tržištu u 2024. godini su veći za 19,37%.

|  |  |  |  |  |
| --- | --- | --- | --- | --- |
| **Prihodi od prodaje** |  | **2024.g.** |  | **2023.g.** |
|  |  |  |  |  |
| Prihodi od p/o zrakoplova |  | 807.007 |  | 761.456 |
| Prihodi od carga |  | - |  | 196 |
| Prihodi od prodaje karata i aranžmana |  | 330.949 |  | 184.624 |
| Prihodi od cestovnog prijevoza |  | 9.595 |  | 3.805 |
| Prihodi od prodaje u ugostiteljstvu |  | 56.381 |  | 36.513 |
| Prihodi od prodaje trgovačke robe |  | 84.910 |  | 63.278 |
| Prihodi od zemlj., reklam. panoa, provizija za gorivo i sl. |  | 8.956 |  | 37.188 |
| **Ukupno** |  | **1.297.798** |  | **1.087.060** |

**14. Poslovni prihodi (nastavak)**

**14.2. Ostali poslovni prihodi**

Ostali poslovni prihodi čine 65,97% ukupnih poslovnih prihoda.

Ostali poslovni prihodi iznose 2.516.593 eura (2023.: 1.876.837 eura), a sastoje se od:

|  |  |  |  |  |
| --- | --- | --- | --- | --- |
| **Ostali poslovni prihodi** |  | **2024.g.** |  | **2023.g.** |
|  |  |  |  |  |
| Prihodi od MMPI za održavanje otvorenosti zračne luke |  | 1.442.656 |  | 836.154 |
| Prihodi od državnih potpora (MRS 20) |  | 302.419 |  | 401.131 |
| Prihodi od Osječko-baranjske županijeza poticanje letenja |  | 200.000 |  | 132.723 |
| Prihodi od Grada Osijeka za poticanje letenja |  | 200.000 |  | 199.000 |
| Prihodi od donacija, subvencija i dotacija |  | 57.355 |  | 207.697 |
| Drugi prihodi |  | 314.163 |  | 100.132 |
| **Ukupno** |  | **2.516.593** |  | **1.876.837** |

**Prihodi od MMPI za održavanje otvorenosti Zračne luke Osijek**

Dana 29. studenog 2023. godine MMPI donijelo je Odluku o obvezi otvorenosti Zračne luke Osijek d.o.o. za javni zračni promet u razdoblju od 2024. do 2028. godine.

Za vrijeme otvorenosti Zračna luka Osijek d.o.o. obvezna je obavljati i imati u pripravnosti sve kapacitete koji se odnose na primarnu djelatnost (prihvat i otpremu zrakoplova, putnika, prtljage i robe).

Naknada za pojedinu poslovnu godinu iznosi:

|  |  |
| --- | --- |
| 2024. g | 1.460.000 eura |
| 2025. g | 1.440.000 eura |
| 2026. g | 1.420.000 eura |
| 2027. g | 1.400.000 eura |
| 2028. g | 1.380.000 eura |

**Prihodi od državnih potpora (MRS 20)**

Tijekom 2024. godine rashod amortizacije za sredstva nabavljena iz kapitalnih ulaganja iznosio je 302.419 eura (2023.: 300.836 eura). U 2024. godini nije bilo troškova financiranih iz kapitalnih ulaganja, dok su u 2023. godini ti troškovi iznosili 88.736 eura.

Dio rashoda amortizacije u 2024. godini, u iznosu od 1.585 eura, odnosi se na adaptaciju HEMS-a, koja je bila financirana sredstvima Ministarstva zdravstva.

Društvo je tijekom 2023. godine evidentiralo državnu potporu odobrenu od strane Hrvatske banke za obnovu i razvitak (HBOR) prema MRSu-20, u iznosu od 11.559 eura. Međutim, u 2024. godini ta se potpora više ne priznaje, budući da je istekao propisani period njenog važenja. Uz to, došlo je do promjene načina evidentiranja potpora male vrijednosti.

Na taj način, prikazivanjem obračunskih prihoda bez priliva sredstava i priznavanjem troškova u istom iznosu, ne dolazi do promjene rezultata.

**14. Poslovni prihodi (nastavak)**

**14.2. Ostali poslovni prihodi (nastavak)**

**Prihodi od državnih potpora (MRS 20) (nastavak)**

|  |  |  |  |  |
| --- | --- | --- | --- | --- |
| **Rezultat poslovanja** |  | **2024.g.** |  | **2023.g.** |
|  |  |  |  |  |
| Ukupni prihodi (po RDG) |  | 3.814.528 |  | 2.963.934 |
| * Prihodi po MRS-u 20
 |  | (302.419) |  | (401.131) |
| **Ukupni prihodi bez obračunske Kategorije po MRS-u 20** |  | **3.512.109** |  | **2.562.803** |
| Ukupni rashodi (po RDG) |  | 3.477.121 |  | 3.683.273 |
| * Rashodi AM i rashodi kapitalnih ulaganja u tekućem razdoblju rashodi kamata
 |  | (302.419) |  | (401.131) |
| **Ukupni rashodi bez rashoda AM i rashoda iz kapitalnih ulaganja u tekućem razdoblju** |  | **3.174.702** |  | **3.282.142** |
| **Dobit/gubitak financijske godine (po RDG)** |  | **337.407** |  | **(719.339)** |

Druge prihode iskazane u okviru ostalih poslovnih prihoda čine prihodi ostvareni od režijskih troškova najma, prihodi od parkinga, prihodi od usklađenja, prihodi od prodaje dugotrajne imovine, prihodi od naplate štete od osiguranja i sl.

**15. Financijski prihodi**

Financijski prihodi u 2024. godini iznose 137 eura (2023.: 36 eura), a čine ih kamate i pozitivne tečajne razlike.

**RASHODI**

**16. Poslovni rashodi**

Poslovni rashodi obuhvaćaju materijalne troškove, troškove osoblja, amortizaciju, rezerviranja, ostale troškove i ostale poslovne rashode. Poslovni rashodi ili rashodi iz osnovne djelatnosti predstavljaju troškove nastale u odnosu na fakturiranu realizaciju, a za 2024. godinu iznose 3.386.405 eura (2023.: 3.590.896 eura) i za 6,03% su manji u odnosu na 2023. godinu.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Poslovni rashodi** |  | **2024.g.** |  | **Struktura u %** |  | **2023.g.** |  | **Struktura u %** |
|  |  |  |  |  |  |  |  |  |
| Materijalni troškovi |  | 1.512.564 |  | 56,61 |  | 2.032.807 |  | 56,61 |
| Troškovi osoblja |  | 1.117.044 |  | 23,36 |  | 838.819 |  | 23,36 |
| Amortizacija |  | 372.131 |  | 10,22 |  | 366.921 |  | 10,22 |
| Ostali troškovi |  | 292.258 |  | 6,96 |  | 249.909 |  | 6,96 |
| Rezerviranja |  |  85.140 |  | 1,82 |  | 65.430 |  | 1,82 |
| Ostali poslovni rashodi |  | 7.268 |  | 1,03 |  | 37.010 |  | 1,03 |
| **Ukupno** |  | **3.386.405** |  | **100,00** |  | **3.590.896** |  | **100,00** |

**16.1. Materijalni troškovi**

Materijalne troškove čine troškovi rezervnih dijelova, sirovina i materijala, troškovi goriva i loživog ulja, električne energije, zaštitne odjeće, ostali vanjski troškovi i slično, što je detaljno prikazano u sljedećoj tabeli:

|  |  |  |  |  |
| --- | --- | --- | --- | --- |
| **Materijalni troškovi** |  | **2024.g.** |  | **2023.g.** |
|  |  |  |  |  |
| *Troškovi sirovina i materijala:* |  |  |  |  |
| * Utrošene sirovine i materijal
 |  | 43.429 |  | 70.125 |
| * Utrošena energija
 |  | 207.283 |  | 337.451 |
| * Otpis sitnog inventara
 |  | 8.479 |  | 15.418 |
| **Ukupno troškovi sirovina i materijala** |  | **259.191** |  | **422.994** |
| **Troškovi prodane robe** |  | **80.118** |  | **52.899** |
| *Ostali vanjski troškovi:* |  |  |  |  |
| * prijevozne usluge
 |  | 1.080 |  | 679 |
| * poštanske i telefonske usluge
 |  | 21.406 |  | 20.414 |
| * usluge tekućeg i investicijskog održavanja
 |  | 123.622 |  | 177.500 |
| * zakupnine i najamnine
 |  | 17.907 |  | 17.734 |
| * usluge promidžbe i reklame
 |  | 491.679 |  | 946.508 |
| * komunalne i druge usluge
 |  | 234.954 |  | 190.556 |
| * intelektualne usluge
 |  | 115.636 |  | 149.081 |
| * drugi vanjski troškovi
 |  | 166.971 |  | 54.442 |
| **Ukupno ostali vanjski troškovi** |  | **1.173.255** |  | **1.556.914** |
| **Sveukupno materijalni troškovi** |  | **1.512.564** |  | **2.032.807** |

**16. Poslovni rashodi (nastavak)**

**16.1. Materijalni troškovi (nastavak)**

Materijalni troškovi u 2024. godini iznose 1.512.563 eura (2023.: 2.032.807 eura) i u odnosu na 2023. godinu su manji za 34,39%.

Ukupni vanjski troškovi bilježe smanjenje od 32,70 %, ovi troškovi sastoje se od troškova prijevoznih usluga, poštanskih i telefonskih usluga, usluga tekućeg i investicijskog održavanja, troškova održavanja osobnog automobila, usluga zaštite, troškova zakupnina, najamnina i leasinga, zakupa postrojenja i opreme, troškova propagande i reklame, troškova intelektualnih usluga, komunalnih i ostalih usluga.

Troškovi sirovina i materijala bilježe smanjenje od 63,20 %.

**16.2. Troškovi osoblja**

Troškovi osoblja u 2024. godini iznose 1.117.044 eura (2023.: 838.818 eura) i veći su za 33,17 % u odnosu na 2023. godinu. Prosječan broj zaposlenika za 2024. godinu iznosio je 57 radnika, za 2023. godinu iznosio je 50 radnika.

Prosječna bruto plaća u 2024. godini iznosila je 1.443.45 eura (2023.: 1.251 eura). Prosječna neto plaća iznosila je 1.043,19 eura (2023.: 985 eura).

Naknade ključnim članovima menadžmenta Društva na 31. prosinca 2024. godine iznose 63.602 eura (31. prosinca 2023.: 55.553 eura).

**16.3. Troškovi amortizacije**

 U 2024. godini ovi troškovi iznose 372.131 eura (2023.: 366.921 eura), što predstavlja 10,22 % ukupnih poslovnih rashoda.

Od toga, stvarni trošak amortizacije koji tereti Zračnu luku iznosi 69.712 eura, pri čemu se 10.594 eura odnosi na amortizaciju imovine s pravom upotrebe u skladu s MSFI 16.

Preostali iznos od 302.419 eura odnosi se na amortizaciju osnovnih sredstava iz kapitalnih ulaganja koja se pokriva prihodima od državnih potpora sukladno MRS-u 20. Dio tih ulaganja, u iznosu od 1.585 eura, odnosi se na adaptaciju HEMS-a financiranu od strane Ministarstva zdravstva.

**16. Poslovni rashodi (nastavak)**

**16.4. Ostali troškovi**

Ostali troškovi u 2024. godini iznose 292.257 eura, dok su 2023. godine iznosili 249.909 eura te su veći za 16,94% u odnosu na prethodnu godinu. Struktura ovih troškova prikazana je u nastavku:

|  |  |  |  |  |
| --- | --- | --- | --- | --- |
| **Ostali troškovi** |  | **2024.g** |  | **2023.g** |
|  |  |  |  |  |
| Dnevnice, troškovi službenih putovanja i troškovi prijevoza na rad i s rada |  | 118.775 |  | 99.166 |
| Ostale naknade zaposlenicima (otpremnine, pomoći zaposlenima, jubilarne nagrade, božićnica, uskrsnica i sl.) |  | 62.923 |  | 26.935 |
| Troškovi reprezentacije |  | 16.285 |  | 22.571 |
| Premije osiguranja |  | 18.558 |  | 27.264 |
| Bankarske usluge i troškovi platnog prometa |  | 21.007 |  | 19.426 |
| Troškovi stručnog obrazovanja, stručne literature, konferencija i sajmova i sl.  |  | 25.779 |  | 32.031 |
| Članarine, naknade i slična davanja |  | 6.051 |  | 4.772 |
| Ostali troškovi (troškovi zaštite okoliša, takse i sudski troškovi i sl.) |  | 22.879 |  | 17.744 |
| **Ukupno** |  | **292.258** |  | **249.909** |

**16.5. Ostali poslovni rashodi**

Ostali poslovni rashodi u 2024. godini iznose 7.268 eura (2023.: 37.011 eura), a odnose se na manjkove, naknadno utvrđene rashode, rashode od otpisa materijalne imovine i slično.

**17. Financijski rashodi**

Financijski rashodi u iznosu od 90.716 (2023.: 92.376 eura) odnose se najvećim dijelom na kamate po kreditima. Iznos kamata priznat sukladno MSFI 16 iznosi 1.090 eura (2023.: 1.504 eura) .

**18. Rezultat financijske godine**

Društvo je u razdoblju od 1. siječnja do 31. prosinca 2024. godine ostvarilo gubitak:

|  |  |  |  |  |
| --- | --- | --- | --- | --- |
| **Rezultat poslovanja** |  | **2024.g.** |  | **2023.g.** |
|  |  |  |  |  |
| Ukupni prihodi |  | 3.814.528 |  | 2.963.934 |
| Ukupni rashodi |  | (3.477.121) |  | (3.683.273) |
| Bruto dobit/(gubitak) |  | 337.407 |  | (719.339) |
| Porez na dobit  |  | - |  | - |
| **Dobit/gubitak financijske godine** |  | **337.407** |  | **(719.339)** |

Ukupni prihodi u 2024. godini za 28,70 % su veći u odnosu na 2023. godinu, ukupni rashodi u 2024. godini manji su za 5,9 % u odnosu na prethodnu godinu.

Dobit u 2024. godini iznosi 337.407 eura (2023.: (719.339) eura).

**19. Porez na dobit**

Usklađenje računovodstvene i oporezive dobiti prikazano je niže u tablici:

|  |  |  |  |  |
| --- | --- | --- | --- | --- |
|  |  | **2024.g.** |  | **2023.g.** |
|  |  |  |  |  |
| **(Gubitak)/Dobitak prije oporezivanja** |  | **337.407** |  | **(719.339)** |
| Porezno nepriznati rashodi |  | 14.550 |  | 21.996 |
| Smanjenje dobiti/povećanje gubitka |  | - |  | - |
| **Porezna osnovica** |  | **351.957** |  | **(697.343)** |
| **Porezni gubitak** |  | **-** |  | **-** |
| **Porezni gubitak prethodnih razdoblja** |  | **(1.072.463)** |  | **(626.873)** |
| **Porezna osnovica nakon umanjenja za prenesene gubitke prethodnih razdoblja** |  | **(720.506)** |  | **(1.324.216)** |
|  |  |  |  |  |
| **Porezni gubici za prijenos u iduće razdoblje oporezivanja** |  | **(720.506)** |  | **(1.324.216)** |
|  |  |  |  |  |
| **Trošak tekućeg poreza na dobit** |  | **-** |  | **-** |

Podaci koji čine osnovu za izračun poreza na dobit podložni su pregledu od strane poreznih vlasti u razdoblju od 3 godine nakon isteka godine u kojoj je porezna obveza iskazana.

Na dan 31. prosinca 2024. godine Društvo nije priznalo odgođenu poreznu imovinu zbog neizvjesnosti mogućnosti korištenja prenesenih poreznih gubitaka.

**20. Upravljanje rizicima**

Društvo je izloženo raznim financijskim rizicima koji su povezani s kreditnim, valutnim, kamatnim i rizikom likvidnosti. Politika Društva kod upravljanja rizicima koji su povezani s kratkoročnim i dugoročnim financiranjem kupaca, upravljanje novčanim sredstvima, kreditima i obvezama može se sažeti u sljedeće:

VALUTNI RIZIK - rizik da će se vrijednost financijskih instrumenata promijeniti uslijed promjene tečaja. Društvo je izloženo tim rizicima kroz potraživanja od ino kupaca i obveze prema ino dobavljačima.

KAMATNI RIZIK - rizik da će se vrijednost financijskih instrumenata promijeniti uslijed promjene tržišnih kamatnih stopa u odnosu na kamatne stope primijenjene na financijske instrumente.

RIZIK LIKVIDNOSTI - koji se također naziva i rizikom financiranja, je rizik suočavanja Društva s teškoćama u pribavljanju sredstava za podmirenje obveza po financijskim instrumentima.

PROCJENA FER VRIJEDNOSTI - glavni financijski instrumenti Društva koji se vode po tržišnoj vrijednosti su novac i novčani ekvivalenti, potraživanja od kupaca, ostala potraživanja, obveze prema dobavljačima i ostale obveze te dugoročni krediti. Iskazana knjigovodstvena vrijednost novca i novčanih ekvivalenata približna je njihovoj fer vrijednosti zbog kratkoročnog dospijeća ovih financijskih instrumenata. Slično tomu, iskazane vrijednosti povijesnog troška potraživanja i obveza koje su podložne normalnim uvjetima poslovanja, približne su njihovim fer vrijednostima.

IZJAVA O USKLAĐENOSTI - Financijski izvještaji Društva su sastavljeni na dan 31.12.2024. godine sukladno Međunarodnim standardima financijskog izvještavanja.

ODOBRAVANJE FINANCIJSKIH IZVJEŠTAJA - Financijske izvještaje usvojila je i odobrila Uprava Društva dana 02. lipnja 2025. godine. Financijski izvještaji ne odražavaju događaje nakon tog datuma.

**21. Vremenska neograničenost poslovanja**

U 2024. godini Društvo je iskazalo ukupne poslovne prihode u iznosu od 3.814.528 eura (2023.: 2.963.934 eura) od čega se 2.202.430 eura (2023.: 1.776.705 eura) odnosi na subvencije države, odnosno 73,21% od ukupnih prihoda od poslovanja. Te okolnosti ukazuju na postojanje značajne neizvjesnosti koja stvara značajnu sumnju u sposobnost Društva da nastavi s vremenski neograničenim poslovanjem.

**22. Revizija financijskih izvještaja**

Revizori financijskih izvještaja Društva pružili su u 2024. godini usluge u vrijednosti od 4.850 eura uvećano za porez na dodanu vrijednost (2023.: 5.900 eura uvećano za porez na dodanu vrijednost).

**23. Događaji nakon datuma godišnjih financijskih izvještaja**

Nije bilo značajnog događaja nakon datuma godišnjih financijskih izvještaja koji bi zahtijevali usklađenje ili objavljivanje u financijskim izvještajima na 31.12.2024. godine.

Dana 20. siječnja 2025. godine, Društvo je podnijelo novi zahtjev za prolongat (produljenje) roka otplate dugoročnog kredita, koji je realiziran putem Hrvatske poštanske banke (HPB) i Hrvatske banke za obnovu i razvitak (HBOR). Zahtjev se odnosi na daljnje odgađanje početka otplate glavnice kredita, s obzirom na potrebe za prilagodbom dinamike otplate financijskim mogućnostima i poslovnim planovima Društva. Predložene izmjene uključuju produljenje počeka otplate.

S danom 30. travnja 2025. godine zaključuje se radni odnos s Ivanom Kosom. Sukladno tome, s danom 1. svibnja 2025. godine Tihomir Pejin imenuje se za člana Uprave – direktora društva Zračna luka Osijek d.o.o., Klisa , na razdoblje od najduže šest mjeseci, a do provedbe postupka imenovanja člana Uprave - direktora putem javnog natječaja, sukladno odredbi članka 17. Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republike Hrvatske i načinu njihova izbora (,,Narodne novine", broj 12/19).

**24. Sastavljanje i odobravanje godišnjih financijskih izvještaja**

Godišnje financijske izvještaje usvojila je Uprava i odobrila njihovo izdavanje dana 02. lipnja 2025. godine.

Potpisao u ime Uprave

|  |
| --- |
| Tihomir Pejin |
| Direktor  |